title: Joe Corvo

text: Hurricanesissa Corvo pelasi kauden 2010–2011. Hän edusti joukkuetta kauden jokaisessa ottelussa ja teki 40 pistettä. Kauden jälkeen Boston Bruins hankki hänet vaihtokaupassa, jossa Hurricanes sai neljännen kierroksen varausoikeuden . Corvo pelasi kauden 2011–2012 Bruinsissa ja teki 75 runkosarjaottelussa 25 pistettä. Seuraavaksi kaudeksi hän palasi Hurricanesiin tehtyään joukkueen kanssa vuoden sopimuksen.


title: Joe Corvo

text: Corvo pelasi ensimmäisen arvoturnauksensa nuorten kisoissa, kun hän oli mukana Yhdysvaltain joukkueessa vuoden vuoden 1997 alle 20-vuotiaiden MM-kilpailuissa. Yhdysvallat voitti hopeaa ja Corvo valittiin ensimmäisenä yhdysvaltalaisena turnauksen parhaaksi puolustajaksi.


title: Joe Corvo

text: Miesten maajoukkueessa Corvo on pelannut kahdet MM-kilpailut. Hän edusti USAa vuonna 2003 ja 2006.


title: Joe Corvo

text: Corvo oli vuonna 2002 ravintolakahakassa, josta hän sai kolmen vuoden ehdollisen vankeusrangaistuksen. Hän oli tarttunut 34-vuotiasta naista takapuolesta, minkä seurauksena ravintolahenkilökunta oli pyytänyt Corvoa poistumaan. Corvo kuitenkin palasi vielä ja löi naista kasvoihin ja vielä tämän jälkeen potkaisi kaatunutta naista. Nainen joutui tapauksen johdosta sairaalahoitoon turvonneiden kasvojen ja ruhjeiden takia. Corvo tuomittiin loppusyksystä 2003 ja Los Angeles Kings, jossa Corvo tuolloin pelasi, langetti miehelle kolmen ottelun pelikiellon.


title: Kolmenkymmenenkolmen kirjelmä

text: Kolmenkymmenenkolmen kirjelmä oli 33 niin sanottuun rauhanoppositioon kuuluneen, pääasiassa ruotsinkielisen tai SDP:n vasemmistosiipeen kuuluneen poliitikon allekirjoittama kirjelmä joka luovutettiin jatkosodan aikana 20. elokuuta 1943 presidentti Risto Rytille. Kirjelmässä joka oli päivätty 4. elokuuta 1943 lausuttiin allekirjoittajien huoli Suomen tulevaisuudesta sekä huonontuneista suhteista Yhdysvaltoihin ja esitettiin toivomus että hallitus ryhtyisi mahdollisimman nopeasti toimenpiteisiin rauhan saavuttamiseksi ja Suomen irrottamiseksi sodasta.


title: Kolmenkymmenenkolmen kirjelmä

text: Rauhanopposition toiminta sai alkunsa tammikuussa 1943 ruotsalaisen "Nyliberala studentförbundetin" jäsenten keskuudessa. Oppositio halusi että Suomen hallitus aloittaisi rauhanneuvottelut Neuvostoliiton kanssa ja irtautuisi sodasta jo ennen syksyä 1943. Opposition edustajat harkitsivat jopa varjohallituksen perustamista Lontooseen ja Tukholman käyttämistä tällöin väliasemana. Rauhanoppositio laajeni pian muihinkin poliittisiin ryhmiin ja siihen kuului lopulta muun muassa SAK:n puheenjohtaja Eero A. Wuori, K. A. Fagerholm, Eino Kilpi, Sakari Tuomioja, Urho Kekkonen, Åke Gartz, J. O. Söderhjelm, Ralf Törngren, Nils Meinander ja C. O. Frietsch.


title: Kolmenkymmenenkolmen kirjelmä

text: Kolmenkymmenenkolmen kirjelmä oli rauhanopposition huomattavin hanke vuoden 1943 aikana. Kirjelmän laatijat olivat Hufvudstadsbladetin entinen toimittaja ja Valtion tiedotuslaitoksen apulaispäällikkö Nils Meinander, kansanedustaja Atos Wirtanen, lakitieteen tohtori C. O. Frietsch ja rehtori Laurin Zilliacus. Kirjelmän allekirjoittivat seuraavat henkilöt:


title: Kolmenkymmenenkolmen kirjelmä

text: Myös J. K. Paasikiveä pyydettiin allekirjoittamaan kirjelmä mutta hän ei suostunut asiaan. Kirjelmän luovuttivat Rytille professori Ragnar Furuhjelm ja kaupunginjohtaja J. W. Keto. Vastauspuheessaan Ryti huomautti että enemmistö Suomen kansasta ajatteli samoin kuin kirjelmän allekirjoittajat mutta toivoi kuitenkin että tiedot kirjelmästä pysyisivät luottamuksellisina ja pois julkisuudesta.


title: Kolmenkymmenenkolmen kirjelmä

text: Kirjelmän teksti julkaistiin kuitenkin ruotsalaisessa Dagens Nyheter-lehdessä ja se aiheutti suuren kohun. Zilliacusta tai Meinanderia epäiltiin tästä uutisvuodosta ja pääministeri Edvin Linkomies erotti Meinanderin Valtion tiedotuslaitoksen apulaispäällikön virasta. Todellisuudessa kirjelmän oli Ruotsin lehdille toimittanut Laurin Zilliacus. Kirjelmän julkistamisen seurauksena pääministeri Linkomies piti 3. syyskuuta 1943 ulkopolitiikkaa käsitelleen puheen eduskunnan salaisessa istunnossa. Tässä puheessa jonka sisältö vuoti pian julkisuuteen Linkomies sanoi että Suomella on oikeus lopettaa sota oman harkintansa mukaan.


title: Kolmenkymmenenkolmen kirjelmä

text: Kirjelmä ja sitä seurannut Linkomiehen puhe herättivät epäluuloja Saksan johdossa. Saksalaiset asettivat rajoituksia sotilasavulleen ja järjestivät katkoksia syksyn aikana Suomen viljantoimituksissa. Nämä tyytymättömyyden osoitukset jatkuivat aina joulukuun puoliväliin 1943. Toimitukset palautuivat sopimusten mukaisiksi sen jälkeen kun rauhanoppositioon kuulunut SDP:n ministeri K. A. Fagerholm oli eronnut omasta pyynnöstään Linkomiehen hallituksesta 17. joulukuuta. Fagerholm oli ärsyttänyt Saksaa pidettyään 3. marraskuuta Helsingin Työväenyhdistyksen Norja-illanvieton yhteydessä puheen jossa hän tuki norjalaisten vapaustaistelua Saksan miehityshallintoa vastaan.


title: Kolmenkymmenenkolmen kirjelmä

text: Vastavetona kolmenkymmenenkolmen kirjelmälle kerättiin syksyllä 1943 pääasiassa IKL:ää lähellä olevien piirien aloitteesta 5000 henkilön allekirjoitukset tasavallan presidentille luovutettuun adressiin. Tässä adressissa vaadittiin taistelun jatkamista Saksan rinnalla mutta adressi painui pian unohduksiin koska sen allekirjoittajien poliittinen painoarvo oli paljon pienempi eivätkä adressissa esitetyt toiveet enää olleet realistisia muuttuneessa sotatilanteessa.


title: Take a Look in the Mirror

text: Take a Look in the Mirror on Kornin kuudes studioalbumi, joka on myynyt maailmanlaajuisesti yli 1 900 000 kappaletta. Se julkaistiin 25. marraskuuta 2003. Albumissa Korn palasi takaisin aggressiivisempaan tyyliinsä, nu metalliin. Se on myös viimeinen albumi yhtyeen alkuperäisellä kokoonpanolla.


title: Take a Look in the Mirror

text: "Take a Look in the Mirror" merkitsee albumina paluuta aggressiivisempaan tyyliin, kuten ensimmäisillä albumeilla. Kitaristit Brian "Head" Welch ja James "Munky" Shaffer hyödyntävät kitaroissaan enimmäkseen paksua, raskasta säröä ja satunnaisesti puhdasta näppäilyä kontrastina. Albumi sisältää elementtejä alternative metalista ja uudelleen äänitetyn version kappaleesta "Alive". Se oli ensimmäinen kappale, jonka yhtye kirjoitti, mikä sai laulaja Davisin liittymään Korniin. Kappale oli aiemmin julkaistu vain yhtyeen ensimmäisellä demolla, "Neidermeyer’s Mindilla".


title: Take a Look in the Mirror

text:
Kappaleella "Play Me" vierailee rap-artisti Nas, mikä tekee "Take a Look in the Mirrorista" ensimmäisen Korn-albumin "Follow the Leaderin" jälkeen tämänkaltaisella yhteistyöllä. Tämän lisäksi Davis soittaa säkkipilliä kappaleella "Let's Do This Now", tuoden paluun albumilla "Untouchables" katkenneelle eräänlaiselle perinteelle.
Albumi - Billboard (Pohjois-Amerikka)


title: Kristine Sutherland

text: Kristine Sutherland, alk. Kristine Young, (s. 17. huhtikuuta 1955 Boise, Idaho) on yhdysvaltalainen näyttelijä, joka tunnetaan kenties parhaiten monivuotisesta roolistaan televisiosarjassa "Buffy, vampyyrintappaja". Hän näytteli sarjan nimihenkilön Buffyn äitiä Joyce Summersia. Sutherland oli mukana sarjan jokaisella tuotantokaudella. Hän on näytellyt muun muassa elokuvissa "Kulti, kutistin kakarat" (1989) ja "Kissojen valtakunta" (2002). Hän on naimisissa näyttelijä John Pankow’n kanssa, ja heillä on yksi lapsi. Taiteilijanimensä Sutherland otti kissaltaan, joka oli nimetty näyttelijä Donald Sutherlandin mukaan. Sattumalta Donald Sutherland näytteli elokuvassa "Buffy, vampyyrintappaja" (1992), jonka alkuperäiseen käsikirjoitukseen "Buffy"-televisiosarja perustui.


title: Suzuka

text: Suzuka () on Japanin kaupunki Honshūn saaren eteläosassa Mien prefektuurissa. Se sijaitsee Tyynenmeren Isenlahden rannalla prefektuurin pohjoisosassa Nagoyan lounaispuolella. Kaupungissa on 200 402 asukasta (vuonna 2017) ja sen pinta-ala on 194,46 neliökilometriä.


title: Suzuka

text: Suzukan kaupungissa sijaitsee moottorirata Suzuka Circuit, jolla on ajettu Formula 1:n ja MotoGP:n Japanin Grand Prix.


title: Osvald Sivén

text: Valter Osvald Sivén (18. toukokuuta 1868 Helsinki – 13. joulukuuta 1918 Helsinki) oli omistamansa Kammion hermotautisairaalan ylilääkäri ja aktivistijohtaja.


title: Osvald Sivén

text: Sivénin vanhemmat olivat piirilääkäri "Frans Edvard Sivén" ja "Olga Laetitia Lindeqvist o.s. Polin" ja hänet vihittiin avioliitoon vuonna 1895 Siiri Blomstedtin (1871–1948) kanssa.Susitaival 1968: 28. Heille syntyi neljä lasta: Paavo Oskar Edvard Sivén (vuodesta 1927 "Susitaival") (1896–1993), jääkärieverstiluutnantti ja IKL:n kansanedustaja, "Liisa Margareta Sivén" (1897–1985), joka oli naimisissa vuodesta 1919 Pertunmaan kirkkoherran ja IKL:n poliitikon, rovasti Aarne Israel Kallialan (1895–1953) kanssa, Hans Håkon Kristian "Bobi" Sivén (1899–1921), joka ampui itsensä vuonna 1921 vastalauseena Tarton rauhansopimuksen ehdoille ollessaan Repolan nimismiehenä ja "Anna Maria Sivén" (avioiduttuaan "Leisten") (1903–1991), joka oli sairaanhoitaja.


title: Osvald Sivén

text: Hän pääsi ylioppilaaksi 1887 Helsingin ruotsalaisesta normaalilyseosta ja suoritti filosofian kandidaatin tutkinnon 1889 ja maisteri tutkinnon 1890, lääketieteen lisensiaatin tutkinnon 1896 ja lääketieteen ja kirurgian tohtorin tutkinnon 1898. Sivén teki myös opintomatkoja Tukholmaan, Berliiniin ja Leipzigiin.


title: Osvald Sivén

text: Sivén toimi Ruokolahden ja Joutsenon kunnanlääkärinä vuosina 1897–1898 ja Helsingin yliopiston fysiologian dosenttina 1900–1918, Helsingin yliopistollisen sairaalan sisätautien osaston apulaislääkärinä 1901–1904 ja Kammion hermotautisairaalan ylilääkärinä 1904–1915.


title: Osvald Sivén

text: Sivén toimi routavuosina Kagaalissa (passivisen vastarinnan miehissä) ja liittyi myöhemmin aktiiviseen vastustuspuolueeseen, josta hänet valittiin Voimaliiton johtokunnan jäseneksi.Susitaival 1968: 29. Hän liittyi vuonna 1915 Aktiiviseen komiteaan ja toimi sen puheenjohtajana vuosina 1916–1917. Tänä aikana hän edusti komiteassa vanhoja aktivisteja ja maalaisliittoa. Komitean jäsenenä hän osallistui suuriin jääkärivärväyksiin syksyllä 1915 ja keväällä 1916.


title: Osvald Sivén

text: Aktivistiliikkeen toiminnan paljastuttua Sivén pakeni tammikuussa 1917 Ruotsiin, missä hän toimi Tukholmassa Suomen vapausliikkeen ulkomaanvaltuuskunnan jäsenenä. Vielä saman vuoden aikana Sivén matkusti Ruotsista Saksaan, jossa hän toimi Suomen vapausliikkeen edistämiseksi Saksan viranomaisten parissa. Lopulta hän liittyi vapaaehtoisena Saksassa suomalaisille jääkärikoulutusta antavan Jääkäripataljoona 27:n riveihin Libaussa 20. tammikuuta 1917. Pataljoonassa hänet nimitettiin pataljoonan ylilääkäriksi.


title: Osvald Sivén

text: Sivén palasi takaisin Suomeen jääkärien etukomennuskunnan mukana Vaasaan 18. helmikuuta 1918. Vaasassa hänen ninmitettiin paikkakunnalla toimivan väliaikaisen lääkintähallituksen päälliköksi. Tehtävässä hän aloitti 4. maaliskuuta 1918 ja oli tehtävässä 9. toukokuuta 1918 saakka, siis osapuilleen Suomen sisällissodan ajan. Sisällissodan jälkeen hänet nimitettiin Suomen armeijan ylilääkäriksi 1. kesäkuuta 1918 alkaen. Myöhemmin hän toimi armeijan vt. ylilääkärinä jona aikana hän osallistui Saksassa käytyihin Suomen ja Venäjän välisiin rauhanneuvotteluihin Suomalaisen valtuuskunnan jäsenenä. Saksan armeija palkitsi hänet 2. luokan rautaristillä.


title: Greatest Hits, Volume 1

text: Greatest Hits Vol.1 on nu metal -yhtye Kornin kokoelmalevy, joka julkaistiin lokakuussa 2004. Albumia on myyty maailmanlaajuisesti yli 1 850 000 kappaletta. Se on myös yhtyeen viimeinen albumi, jolla soittaa alkuperäiskitaristi Brian ”Head” Welch.


title: Greatest Hits, Volume 1

text: Levyllä on kappaleita yhtyeen uran varrelta, minkä lisäksi se sisältää kaksi uutta kappaletta, jotka ovat molemmat cover-versioita. ”Word Up!” on versiointi Cameon kappaleesta ja toinen Pink Floydin kappaleista ”Another Brick in the Wall” ja ”Goodbye Cruel World”.


title: Greatest Hits, Volume 1

text: Kaikki kappaleet kirjoittanut Korn, ellei toisin mainittu.


title: Christ Church Cathedral

text: Christ Church Cathedral voi tarkoittaa seuraavia kirkkoja:


title: Yli-Livo

text: Yli-Livo on Pudasjärven kaupungissa sijaitseva kylä, joka sijaitsee noin 35 kilometriä kaupungin keskustasta koilliseen.


title: Yli-Livo

text: Kylällä sijaitsee muun muassa ala-aste sekä kylätalo.


title: Puhos (Pudasjärvi)

text: Puhos eli Puhoskylä on kylä Pudasjärven kaupungin kaakkoisosassa. Se sijaitsee noin 55 kilometrin päässä kaupungin keskustaajamasta Kurenalta. Kylä rajoittuu idässä Taivalkosken kuntaan, kaakossa Suomussalmeen ja etelässä Puolankaan


title: Puhos (Pudasjärvi)

text: Asutus on jakaantuut useammalle perukalle, Puhosjärven länsipuolelle, Haukijärvelle, Kosamonniemelle, Harjunperälle, Salmijärven ympärille, Puhosniemelle ja Pääahoon sekä Näljängäntien varteen.


title: Puhos (Pudasjärvi)

text: Kylällä on muun muassa Tarmo Lähikauppias-ketjun Puhoskylän lähikauppa. Puhoksessa kyläseuratalolla Möykkälässä järjestetään erilaisia tapahtumia, kuten joka vuosi järjestettävät sikajuhlat. Kylällä on ollut oma koulu, mutta nykyään oppilaat käyvät koulua Hirvaskosken koulussa.


title: Puhos (Pudasjärvi)

text: Puhoksen läheisyydessä sijaitsee myös Julmaharju, jonka harjumetsät, lammet ja lähteet sekä suppamuodostumat on Luonto-Liiton inventoinneissa arvioitu arvokkaiksi uhanalaisten eliölajiensa vuoksi.


title: Gusse Rössi

text: Gustaf ”Gusse” Olavi Rössi (28. huhtikuuta 1928 Turku – 30. kesäkuuta 1997 Helsinki) oli turkulainen tenorisaksofonisti. Hänellä oli usein oma yhtye Gusse Rössi Quartet. Hän sai Suomen Jazzliiton Yrjö-palkinnon vuonna 1977.


title: Gusse Rössi

text: Rössi soitti myös Suomen ensimmäisessä ”rock-konsertissa”, jonka järjesti urheiluseura Turun Pyrkivä vuonna 1956.


title: Kim Staal

text: Kim Staal (s. 10. maaliskuuta 1978 Herlev, Tanska) on tanskalainen jääkiekkoilija, joka pelaa tällä hetkellä Tanskan AL-Bank Ligaenin Herlev Hornetsissa.


title: Kim Staal

text: Staal siirtyi jo nuorena Tanskasta Ruotsiin pelaamaan. Hän pelasi Malmö IF:n (nykyinen Malmö Redhawks) juniorijoukkueissa kaudella 1994–1995. Montreal Canadiens varasi Staalin NHL:ään 92. varauksena. Ensimmäiset ottelunsa Elitserienissä Staal pelasi kaudella 1996–1997. Malmön vakiokokoonpanoon Staal nousi kaudella 1998–1999, jolloin hän pelasi 48 ottelua. Seuraavalla kaudella Staal teki jo 24 pistettä ja kaudella 2000–2001 jo 31 pistettä. Kaudeksi 2001–2002 Staal siirtyi MODOhon, jossa hän voitti hopeaa ja teki piste-ennätyksensä 37 pistettä.


title: Kim Staal

text: MODOssa Staal pelasi kaksi kautta ja palasi Malmöhön kaudeksi 2003–2004. Seuraavalla kaudella Malmö putosi Elitserienistä Allsvenskaniin, mutta Staal jatkoi joukkueessa. Hän auttoi kaudella 2005–2006 Malmön takaisin Elitserieniin. Syksyllä 2006 Staal lähti Pohjois-Amerikkaan Nashville Predatorsin leirille. Hän teki joukkueen kanssa vuoden sopimuksen. Staal pelasi kuitenkin koko kauden AHL:n Milwaukee Admiralsissa, jossa teki 25 pistettä 64 ottelussa. Kaudeksi 2007–2008 hän siirtyi Ruotsiin, jossa jatkoi uraansa Linköpingissä. Kausi päättyi Staalin uraan toiseen Elitserieniin hopeamitaliin. Seuraavaksi kaudeksi hän siirtyi HV71:een. Kaudella 2009–2010 Staal pelasi kolmen vuoden tauon jälkeen Malmössä ja seuraavaksi kaudeksi hän siirtyi Tanskan pääsarjan Herning IK:hon. Kaudeksi 2011–2012 Staal siirtyi saman sarjan Herlev Hornetsiin.


title: Kim Staal

text: Staal on edustanut Tanskaa useassa maajoukkueturnauksessa. Vuosina 1995 ja 1996 Staal pelasi Tanskan nuorisomaajoukkueissa sekä 18-vuotiaiden Euroopan-mestaruuskilpailujen B-sarjassa että nuorten MM-kilpailujen C-sarjassa. Vuonna 1996 hänet valittiin 18-vuotiaiden EM-turnauksen B-sarjan parhaaksi hyökkääjäksi. Nuorten MM-kilpailujen C-sarjassa Staal pelasi myös 1998.


title: Kim Staal

text: Staal pelasi ensimmäisen kerran miesten MM-kilpailujen B-sarjassa keväällä 1996. Seuraavan kerran hän edusti Tanskaa keväällä 1998 MM-kilpailujen B-sarjassa. Kevään 1998 jälkeen Staal on pelannut joka kerta Tanskan maajoukkueessa MM-kilpailuissa. 1. divisioonan MM-kilpailuissa 2002 Staal oli nostamassa Tanskaa MM-kilpailujen pääsarjaan. Staal on pelannut kuusi MM-turnausta. Hän oli MM-kilpailuissa 2006 neljänneksi paras maalintekijä viidellä maalillaan ja Tanskan paras pistemies kuudella pisteellään. Staal oli Tanskan eniten pisteitä tehnyt pelaaja myös MM-kilpailuissa 2008, jolloin hän teki jälleen kuusi pistettä.


title: Akuankkakierto

text: Akuankkakierto tarkoittaa soinnutusta, jossa toistuvat ostinatona toonika, submediantti (toonikaa vastaava mollisävellaji), subdominantti ja dominantti. Subdominantin tilalla voidaan soittaa myös II asteen mollisointu. Näin laulusta saadaan vivahteikas ja laajempi kuin kolmen perussoinnun soinnutuksella. Akuankkakiertoa käytetään runsaasti country- ja rock-musiikissa.


title: Akuankkakierto

text: Nimestään huolimatta ”akuankkakierto” ei viittaa Aku Ankkaan vaan Paul Ankan kappaleeseen ”Diana”, jossa tämä komppikierto tulee selkeänä esiin. Pianonsoiton opiskelijoille akuankkakierto tulee tutuksi Hoagy Carmichaelin säveltämässä kappaleessa ”Heart and Soul”.


title: Akuankkakierto

text: C-duurissa akuankkakiertoa vastaa C - Am - F - G -ostinato.


title: Janne Niskala

text: Janne Juhani Niskala (s. 22. syyskuuta 1981 Västerås, Ruotsi) on suomalainen jääkiekkoilija ja maailmanmestari, joka on pelipaikaltaan puolustaja. Niskala edustaa kasvattajaseuraansa Rauman Lukkoa jääkiekon SM-liigassa, jonka kapteenina hän toimii.


title: Janne Niskala

text: Niskalan ura alkoi Rauman Lukossa. Ensimmäiset SM-liiga-ottelunsa kaudella 2000–2001. Hän oli kuitenkin joutunut hakemaan peliaikaa myös Mestiksen Jää-Kotkista ja Britannian pääsarjasta Manchester Stormista.


title: Janne Niskala

text: Tämän jälkeen Niskala vakiinnutti paikkansa Lukossa ja teki lopullisen läpimurtonsa kaudella 2003–2004, jolloin Lukon valmentajat Ismo Lehkonen ja Jukka Rautakorpi antoivat puolustajalle lisää peliaikaa. Hänet valittiin kauden aikana marraskuun kuukauden pelaajaksi ja voitti lopulta liigan puolustajien maalitilaston 21 osumallaan. Kesällä 2004 NHL-seura Nashville Predators varasi Niskalan pelaajaoikeudet. Kaudella 2004–2005 Niskala teki vain 21 pistettä. Seuraavaksi kaudeksi hän siirtyi Sveitsin pääsarjassa pelanneeseen EV Zugiin.


title: Janne Niskala

text: Sveitsissä Niskala pelasi yhden kauden. Kaudeksi 2006–2007 Niskala vaihtoi Ruotsiin ja Färjestadiin. Ruotsissa hän pelasi unelmakauden. Niskala voitti puolustajien pistepörssin tehoilla 19+30. Samalla hän rikkoi myös Elitserienin puolustajien yhden kauden piste-ennätyksen.


title: Janne Niskala

text: Niskala siirtyi kaudeksi 2007–2008 Nashvillen organisaatioon, muttei päässyt pelaamaan otteluakaan NHL:ssä. Hän pelasi koko kauden AHL-seura Milwaukee Admiralsissa, jossa oli joukkueensa puolustajien paras pistemies 44 pisteellään. Kauden jälkeen Philadelphia Flyers hankki Niskalan pelaajaoikeudet vaihdossa Triston Grantiin ja varausvuoroon. Niskala ei ehtinyt olla Philadelphian mies kuin viikon. Tampa Bay Lightning hankki Niskalan oikeudet seuraavaksi Philadelphiasta vaihdossa yhteen varausvuoroon. Tampa Bayssa Niskala pääsi kauden alussa kokoonpanoon. Niskalan ensimmäinen NHL-maali syntyi hänen kolmannessa ottelussaan, 11. lokakuuta 2008 Carolina Hurricanesia vastaan. Hän putosi kuitenkin kuuden ottelun jälkeen kokoonpanon ulkopuolelle, eikä päässyt pelaamaan. Niskala ei tyytynyt rooliinsa ja lähti Tampasta kesken kauden. Hän teki kevääseen 2010 ulottuvan sopimuksen Ruotsin Elitserienin Frölundan kanssa. Kaudeksi 2010–2011 hän siirtyi KHL-liigaan Metallurg Magnitogorskiin. Seuraavaksi kaudeksi Niskala siirtyi saman liigan Atlant Mytištšiiin, ja sieltä edelleen kesken kauden 2012–2013 Minskin Dynamoon.


title: Janne Niskala

text: Niskala teki ensiesiintymisensä maajoukkueessa Venäjän Baltika-turnauksessa vuonna 2001. Tämän jälkeen hän kuului pitkään maajoukkueen vakiokalustoon Euro Hockey Tourin turnauksissa, muttei mahtunut kuitenkaan MM-joukkueeseen. Niskala pääsi lopulta mukaan vuoden 2008 MM-kisoihin Kanadaan, kun useat luottopuolustajat kieltäytyivät loukkaantumisiin tai muihin henkilökohtaisiin syihin vedoten. Niskala voitti kilpailuista ensimmäisen arvokisamitalinsa, kun Suomi voitti pronssiottelussa Ruotsin.


title: Janne Niskala

text: Vuoden 2009 MM-turnauksessa Niskalan kisapassi leimattiin jatkosarjan alkaessa, ja siihen asti tilastointityötä tehnyt puolustaja pääsi kokoonpanoon.


title: Janne Niskala

text: Niskala pelasi Suomen joukkueessa Vancouverin olympialaisissa 2010, jossa Suomi voitti pronssia.


title: Janne Niskala

text: Niskala kuului myös vuoden 2011 maailmanmestaruusjoukkueeseen ja valittiin myös vuoden 2012 kotikisoihin, missä Leijonat saavuttivat neljännen sijan.


title: Toonika

text: Toonika tarkoittaa sävellajin tai sävelasteikon perussäveltä eli ensimmäistä säveltä. Duuri- ja mollisävellajeja nimitetään toonikasävelen mukaan: esimerkiksi C-duurin toonika on C, a-mollin a. Toonikaa vastaa duurissa solmisaatiotavu "do" ja mollissa "la".


title: Toonika

text: Väli toonikasta toonikaan on yksi (puhdas) oktaavi. Tonaalisessa musiikissa melodia loppuu usein toonikaan.


title: Toonika

text:
"Toonikasointu" eli peruskolmisointu on kussakin sävellajissa kolmisointu, jonka pohjasävelenä on toonika ja johon kuuluvat lisäksi sävelasteikon kolmas ja viides sävel. Duuri- ja mollisävellajien I asteen soinnusta käytetään nimitystä toonikasointu.
Normaalisti kadenssi päättyy toonikasointuun.


title: Mediantti

text: Mediantti ("välittäjä"), myös terssi ("kolmas"), tarkoittaa sävelasteikossa III asteen säveltä. Medianttia vastaa duurissa solmisaatioavu "mi" ja mollissa "do". Yhdessä asteikon I sävelen, perussävelen eli toonikan, sekä V sävelen eli dominantin kanssa se muodostaa sävellajin peruskolmisoinnun. Duurissa toonikan ja mediantin välissä on suuri terssi, mollissa pieni terssi.


title: Mediantti

text: Mollin mediantti on samalla sen rinnakkaissävellajin perussävel. Mollin rinnakkaissävellaji on duuri, jolla on sama etumerkintä eli sama määrä ylennettyjä tai alennettuja säveliä kuin kyseisessä mollissa. Täten esimerkiksi a-mollin rinnakkaissävellaji on C-duuri, koska a-mollin mediantti on C.


title: Subdominantti

text: Subdominantti tarkoittaa sävelasteikossa IV asteen säveltä, eli toonikan suhteen sitä säveltä, jonka sävellajissa on yksi ylennysmerkki vähemmän (tai alennusmerkki enemmän) kuin toonikaa vastaavassa. Subdominanttia vastaa duurissa solmisaatiotavu "fa" ja mollissa "re".


title: Subdominantti

text: Intervalli toonikan ja subdominantin välillä on kvartti ja käänteisenä kvintti. Toonika-subdominanttipari muodostaa subdominantin sävellajissa toonika-dominanttiparin, joten kitaransoitossa voimasoinnut eli puhtaat kvintit voidaan soittaa käänteisinä kvartteina.


title: Jordanka Donkova

text: Jordanka Donkova (; s. 28. syyskuuta 1961 Sofia) on bulgarialainen yleisurheilija ja olympiavoittaja.


title: Jordanka Donkova

text: Jordanka Donkova paransi neljästi 100 metrin aitajuoksun maailmanennätystä. 17. elokuuta 1986 Kölnissä hän rikkoi puolalaisen Grażyna Rabsztynin nimissä kuusi vuotta olleen maailmanennätyksen 12,36 kahdesti; juoksemalla ensin 12,35 ja myöhemmin samana päivänä 12,29. Kolme viikkoa myöhemmin hän juoksi Ljubljanassa ajan 12,26. Toinen bulgarialainen, Ginka Zagortševa, vei ennätyksen nimiinsä elokuussa 1987 ajalla 12,25. Donkova alitti hänen aikansa neljällä sekunnin sadasosalla Stara Zagorassa 20. elokuuta 1988. Kendra Harrison rikkoi Donkovan ennätyksen heinäkuussa 2016 juostuaan ajan 12,20.


title: Jordanka Donkova

text: Jordanka Donkova saavutti jo Euroopan-mestaruuskilpailuissa 1982 hopeamitalin 100 metrin aitajuoksusta, ja Stuttgartin EM-kisoissa 1986 hän voitti lajin Euroopan mestaruuden sekä lisäksi hopeaa Bulgarian naisten 4 × 100 metrin viestijuoksun joukkueessa. Vielä Euroopan-mestaruuskisoissa 1994 hän sai pronssimitalin päälajistaan. Hänen kaikkein menestyksekkäin kilpailukuukautensa kesti elokuun puolivälistä syyskuun puoliväliin 1986: kaksi maailmanennätystä Kölnin Grand Prix -kisassa 17. elokuuta ja kolmas ME Ljubljanassa 7. syyskuuta. Stuttgartin EM-kilpailuissa hän voitti mestaruuden 29. elokuuta ja kaksi päivää myöhemmin hopeaa Bulgarian viestijoukkueessa. Niinpä kolme maailmanennätystä ja EM-kilpailuiden kulta- ja hopeamitali tulivat alle kuukauden aikana.


title: Jordanka Donkova

text: Soulin kesäolympialaisissa 1988 Jordanka Donkova voitti 100 metrin aitajuoksun kultamitalin, ennen hopealle ja pronssille sijoittuneita Itä-Saksan Gloria Siebertiä ja Länsi-Saksan Claudia Zaczkiewicziä. Barcelonan kesäolympialaisissa 1992 hän jäi puolustavana olympiavoittajana pronssille, kreikkalaisen Paraskevi Patoulidoun ja yhdysvaltalaisen LaVonna Martinin viedessä kirkkaammat mitalit.


title: Dominantti

text: Dominantti tarkoittaa sävelasteikon eli skaalan V asteen säveltä eli "huippusäveltä" tai sille perustuvaa sointua. Dominanttia vastaa duurisävellajissa solmisaatiotavu "so" eli "sol" ja mollissa "mi". Intervalli toonikan ja dominantin välillä on puhdas kvintti. Sointua, johon kuuluu toonika ja kvintti (~puhdas kvintti), kutsutaan kitaransoitossa voimasoinnuksi. Käänteisenä toonikan ja dominantin väli on puhdas kvartti eli dominantin sävellajissa toonika siis vastaa subdominanttia.


title: Dominantti

text: Dominanttisointu on sointu, jonka pohjasävelenä on sävellajin dominantti. Yksinkertaisimmassa muodossaan se on kolmisointu. Usein siihen lisätään neljäs sävel, pohjasävelen septimi, jolloin saadaan dominanttiseptimisointu. Esimerkiksi C-duurin dominanttisävel on G, dominanttikolmisointu G-H-D ja dominanttiseptimisointu G-H-D-F.


title: Dominantti

text: Sävellajin dominantista alkavalla sävellajilla on omassa asteikossaan yksi ylennysmerkki enemmän tai yksi alennusmerkki vähemmän kuin alkuperäisellä sävellajilla. Esimerkiksi G-duurissa on yksi ylennysmerkki, sen dominantista eli D:stä alkavassa D-duurissa kaksi.


title: Dominantti

text: Dominanttikolmi- tai -septimisointu purkautuu tavallisesti I asteen sointuun eli toonikasointuun.


title: Livo

text: Livo on kylä Pudasjärven kaupungissa. Kylä sijaitsee noin 30 kilometriä kaupungin keskustaajamasta Kurenalta pohjoiseen Iijokeen laskevan Livojoen alajuoksulla.


title: Livo

text: Alueella sijaitsee muun muassa kyläyhdistyksen omistama koulurakennus, josta löytyy kyläläisille yhteisiä palveluja, kuten kyläkauppa, kirjasto, suoramyynti, kirpputori, kudonta- ja puutyöluokat, tietotupa, sauna ja asuntovaunupaikkoja. Kylän palvelut ovat vapaasti niin kyläläisten, mökkiläisten kuin kylällä vierailevienkin käytössä. Kyläyhdistyksen tavoitteena on parantaa yleisesti elämisen ja asumisen mahdollisuuksia kylällä.


title: Livo

text: Livo on valittu vuosina 2003 ja 2013 Pohjois-Pohjanmaan vuoden kyläksi. Tunnustusta saatiin palveluiden ja toiminnan järjestämisestä syrjään ihmisvirtojen valtaväylistä.


title: Livo

text: Ensimmäiset dokumentoidut asukkaat ovat asuneet Livolla jo vuonna 1576. Puhakka, Illikainen, Juutinen ja Nissi olivat Livonkylän verotalot 1600-luvulla. Nämä paikat ovat asumisen paikkoja tänäkin päivänä.


title: Livo

text: Livolla toimi kansakoulu, sittemmin peruskoulu vuosina 1917–1992. Nykyisin kylän lapset käyvät koulussa Kurenalla. Livon koulun pitkäaikainen opettaja Aimo Karvonen täytti 80 vuotta kesäkuussa 2008, jonka päivän juhlistamiseksi kyläläiset nimesivät koulun aukion Aimon aukioksi.


title: Sarajärvi (Pudasjärvi)

text: Sarajärvi eli Sarakylä on Pudasjärven kaupungin pohjoisosassa sijaitseva kylä. Sarakylä sijaitsee noin 60 kilometrin päässä kaupungin keskustaajamasta Kurenalta.


title: Sarajärvi (Pudasjärvi)

text: Kylän asutuksesta löytyy kirjallista aineistoa 1500-luvulta saakka. Kylä on aiemmin ollut tiheään asuttua, nykyään se on ollut kaupungin suurimpia muuttotappiokyliä viime vuosikymmeninä. 1960-luvulla kyläyhteisössä asui noin 2 000 ihmistä. Sarakylän asutus on levittäytynyt kylän halki virtaavan Livojoen ja Sarajärven ympärille.


title: Sarajärvi (Pudasjärvi)

text: Kylällä on oma peruskoulu. Lähin kauppa sijaitsee Rytingissä, josta löytyvät myös asiamiesposti, apteekki ja polttoaineen jakelupiste. Kylällä toimii muutamia yrityksiä. Vuosittain Sarakylässä pidetään perinteiset Vattumarkkinat, jotka on järjestetty vuodesta 1989 lähtien.


title: Sarajärvi (Pudasjärvi)

text: Sarakylässä on myös noin 100-paikkainen kappeli ja hautausmaa, jossa on 50 sankarivainajan haudat. Kappelissa järjestetään jumalanpalveluksia kuukausittain ja muita tilaisuuksia.


title: Sarajärvi (Pudasjärvi)

text: Kouva kuuluu osana Sarakylään, ja tämä vaaraseutu on osa Syötteen kansallispuiston aluetta.


title: Russellin–Einsteinin manifesti

text: Russellin–Einsteinin manifesti on Lontoossa 9. heinäkuuta 1955 julkaistu julistus, jossa maailman johtajia varoitettiin ydinaseiden vaaroista ja kehotettiin ratkaisemaan kiistat rauhanomaisesti. Bertrand Russell pani julistuksen kiertämään, ja sen allekirjoitti yksitoista tieteilijää. Tunnetuin allekirjoittaja on Albert Einstein, joka kuitenkin kuoli ennen julistuksen esittämistä. Muutama päivä julistuksen esittämisen jälkeen filantrooppi Cyrus S. Eaton ehdotti kokousta, joka pidettäisiin Nova Scotiassa sijaitsevassa Pugwashin kylässä, joka on Eatonin synnyinpaikka. Siitä sai nimensä Pugwash-liike, joka on ydinaseita vastustava eri alojen tieteilijöiden järjestö.


title: Thorin vasara (musikaali)

text: Thorin vasara on Turun kaupunginteatterissa 23. helmikuuta 2007 ensiesityksensä saanut viikinkiaiheinen suurmusikaali. Musikaalin ovat säveltäneet virolainen säveltäjä Aivar Joonas sekä libretistit Villu Kangur ja Mario Kivistik.


title: Thorin vasara (musikaali)

text: Turun kaupunginteatterille Thorin vasaran on ohjannut Katariina Lahti. Lavastuksesta vastaavat lavastaja Jani Uljas sekä viikinkiasiantuntija ja arkkitehti Aaro Söderlund. Puvustus on Elisa Pfäfflin käsialaa, lisäksi jumalten maailman mielikuvitushahmoja oli tekemässä palkittu nukketaiteilija Ishmael Falke. Tuliefektit suunnitteli tuliekspertti Antti Suniala. Kapellimestarina toimii Antti Vauramo.Ensemble-esiintyjät


title: Anne Sullivan

text: Anne Mansfield Sullivan (14. huhtikuuta 1866 – 20. lokakuuta 1936 New York) oli yhdysvaltalainen opettaja, joka muistetaan parhaiten kuurosokean Helen Kellerin tukihenkilönä. Sullivan on keskeinen henkilö omaelämäkerrassa "Elämäni tarina", joka kuvaa Kellerin elämää lapsena ja nuorena.


title: Anne Sullivan

text: Sullivan sairastui lapsena trakoomaan. Hän näkövammautui, mutta sai useiden leikkausten seurauksena näkönsä osittain takaisin. Pienen Kellerin hän tapasi ensimmäistä kertaa 3. maaliskuuta 1887.


title: Anne Sullivan

text: Sullivan oli vuodesta 1905 naimisissa Harvardin yliopiston professori John A. Macyn kanssa. Pari muutti erilleen vuonna 1914, mutta ei koskaan ottanut virallisesti avioeroa. Sullivan kuoli New Yorkissa 70-vuotiaana yli kolmekymmentä vuotta Kelleriä aiemmin.


title: Kaliforniansalamanteri

text: Kaliforniansalamanteri ("Taricha torosa") on Pohjois-Amerikan länsiosissa elävä salamanterilaji.


title: Kaliforniansalamanteri

text:
Kaliforniansalamanteri voi saavuttaa jopa 20 cm:n pituuden. Lajin selkäpuoli on punertavan ruskea ja vatsapuoli on oranssi. Silmät ovat keltaiset ja silmäluomet kellertävän vaaleat.
Ulkonäöltään kaliforniansalamanteri on hyvin samannäköinen kuin sukulaisensa länsirannikonsalamanteri.


title: Kaliforniansalamanteri

text: Kaliforniansalamanteri elää nimensä mukaisesti luonnonvaraisena Pohjois-Amerikan länsirannikolla Kaliforniassa.


title: Kaliforniansalamanteri

text: Kaliforniansalamanteri asustaa metsien pohjakerroksissa ja niityillä. Keväisin laji siirtyy kutulammelle lisääntymistä varten. Yksilöstä riippuen laji viihtyy suurimman osan ajastaan joko maalla tai vedessä.


title: Kaliforniansalamanteri

text: Muiden salamantereiden tapaan kaliforniansalamanterin ruokavalio koostuu pienistä selkärangattomista.


title: Kaliforniansalamanteri

text: Suomessa kaliforniansalamantereita on harvoin myynnissä eläinkaupoissa, mutta Keski-Euroopassa ja Amerikassa niitä pidetään terraariossa melko yleisesti. Kaliforniansalamanterin terraarion tulisi olla vähintään 80 x 40 cm kokoinen. Terraario sisustetaan sen mukaan, viihtyykö yksilö enemmän vedessä vai maalla. Kaliforniansalamanterin terraariossa tulee aina olla vesialue, jonne eläin mahtuu kokonaan. Vettä täytyy vaihtaa päivittäin, salamanterin herkän ihon vuoksi. Sopiva lämpötila on noin 18-21 astetta, joka voi laskea muutaman asteen yöllä. Jos kaliforniansalamanteri viettää suurimman osan ajastaan maalla, tulisi terraariota sumuttaa päivittäin.


title: Franz Alt

text: Franz L. Alt (30. marraskuuta 1910 Wien – 21. heinäkuuta 2011 New York) oli itävaltalais-yhdysvaltalainen matemaatikko. Hänet muistetaan parhaiten työstään varhaisen tietojenkäsittelytieteen parissa.


title: Franz Alt

text: Alt lähti Yhdysvaltoihin Itävallan liityttyä Natsi-Saksaan vuonna 1938. Hän kuului Association for Computing Machineryn (ACM) perustajiin vuonna 1947 ja toimi sen puheenjohtajana vuosina 1950–1952.


title: Franz Alt

text: Alt julkaisi vuonna 1958 uraauurtavan teoksen "Electronic Digital Computers".


title: Hyrkanos

text: Hyrkanos voi tarkoittaa seuraavia:


title: Isabella Leonarda

text: Isabella Leonarda (6. syyskuuta 1620 – 25. helmikuuta 1704) oli italialainen säveltäjä ja nunna. Hän vietti pääosan elämästään Novarassa.


title: Isabella Leonarda

text: Leonarda kuului aikansa harvoihin kuuluisuuteen nousseisiin naissäveltäjiin. Hän julkaisi yli parisataa teosta, joista huomattava osa on motetteja. Ainoa täysin soittimellinen kokoelma "Sonate a 1, 2, 3, 4 istromenti op. decima sesta" julkaistiin Bolognassa vuonna 1693.


title: Isabella Leonarda

text: Isabella Leonarda kuoli Novarassa 83 vuoden iässä.


title: Curtis T. McMullen

text: Curtis Tracy McMullen (s. 21. toukokuuta 1958) on matematiikan professori Harvardin yliopistossa. Hän voitti Fieldsin mitalin vuonna 1998 työstään, joka keskittyi erityisesti kompleksidynamiikkaan.


title: Curtis T. McMullen

text: McMullen aloitti opiskelunsa Windermere Elementary Schoolissa Upper Arlingtonissa, Ohiossa, ja Charlotte Central Schoolissa Charlottessa, Vermontissa, minkä jälkeen hän lähti Champlain Valley Union High Schooliin Hinesburgiin, Vermontiin. Hän suoritti alemman korkeakoulututkinnon vuonna 1980 Williams Collegessa ja FT:n vuonna 1985 Harvardin yliopistossa, matemaatikko Dennis Sullivanin valvomana.


title: Superlatiivi (sijamuoto)

text: Superlatiivi on nominien sijamuoto. Se esiintyy tiettävästi unkarin kielessä sekä joissakin J. R. R. Tolkienin keinotekoisista kieliopeista. Superlatiivi sijamuotona ilmaisee jonkun päälle, tai jonkun yli menemistä, taikka tulemista; suomessa sitä vastaa adpositio "yli" tai adessiivi. Esim. lause "Heitin pallon "katolle"" ilmaistaisiin unkarin kielessä superlatiivilla.


title: Marsin napalakit

text: Marsin napalakit ovat jäätiköitä, jotka sijaitsevat Marsin pohjois- ja etelänavan ympärillä. Ne vaihtelevat kooltaan vuodenaikojen mukaan, sillä ne koostuvat osin hiilidioksidijäästä, joka sublimoituu helposti Marsin mitassa lämpimänä vuodenaikana planeetan kaasukehään. Napalakkien ydin on vesijäätä. Pohjoinen napalakki on eteläistä suurempi, koska Mars on kaukana Auringosta juuri Marsin pohjoisen keskikesällä. Marsin napalakeissa on ylhäältä päin katsoen spiraalimaisesti muodostuneita kanjoneita, joiden arvellaan syntyneen ajan mukana haihtumis-jähmettymisprosessin tuloksena. Aikaisemmin niitä pidettiin tuulen tuivertamina. Napalakkien lähelle kehittyy Marsin syksyllä vuodenaikoina udusta ja pilvistä koostuva napahuntu.


title: Marsin napalakit

text: Marsin napalakit koostuvat ytimeltään vesijään ja hiilidioksidijään kerroksista, ja talvella ne laajenevat suurelle alueelle. Nopeimmillaan ne vetäytyvät jopa 100 km/päivävauhtia. ja peittävät maksimissaan noin 10% planeetan pinnasta. Napalakkeja ympäröi kylmänä vuodenaikana napahuntu.


title: Marsin napalakit

text: Marsin pohjoinen hiilidioksidinapalakki alkaa kasvaa syyspäiväntasauksen tienoilla (Ls 180°) kasvaen laajimmilleen (Ls 325°) ja on taas sublimoitunut takaisin kaasukehään Marsin asemassa Ls 70°. Pohjoinen napahuntu häviää suureksi osaksi kun Ls on noin 25°, mutta kokonaan se katoaa välillä Ls=54°-106°. Talvella pohjoisen napalakin alueelle tiivistyy hiilidioksidijääpilviä noin ajalla Ls=109. Napalakin reuna pysähtyy jostain syystä paikoilleen Ls = 55° - 70° noin leveydellä 70°, ainakin pituusasteiden 135-300 välillä.


title: Marsin napalakit

text: Marsin eteläinen napalakki laajenee jopa eteläiselle leveydelle 50°. Eteläinen hiilidioksidinapalakki alkaa kasvaa Marsin etelän syksyllä kun Ls=45°, on suurimmillaan kevättalvella kun Ls=145° ja on sublimoitunut takaisin alkukesästä kaasukehään, kun Ls=235°. Nopeinta hiilidioksidin sublimoituminen kaasukehään on kun Ls=228°, ja napalakin vetäytyminen on nopeinta perihelissä, kun Ls=245°. Napalakki vetäytyy vakionopeudella, kun Ls>285°.


title: Marsin napalakit

text: Planum Boreum on Marsin pohjoisnavan ympärillä oleva alava alue, joka sijaitsee keskellä suurta Vastitas Borealis-nimistä alankoa. Alue oli muinoin merta. Siellä on vesijäästä koostuva napalakki jota ympäröi vaihteleva hiilidioksidijään kenttä. Kun hiilidioksidijää sublimoituu Marsin kaasukehään, se paljastaa tummia dyynikenttiä. Täällä syntyy kesäisin pölymyrskyjä. Pohjoisessa napalakissa on nopeiden tuulten puhaltamia kanjoneita, jotka näyttävät koostavan spiraalimaisen kuvion. Jäähän uurtuneet kanjonit paljastavat ruskeita pölykerroksia ja valkeita jääkerroksia.


title: Marsin napalakit

text: Vuonna 1999 Hubblen teleskooppi havaitsi alueelta 1750 km:n läpimittaisen hurrikaania muistuttavan pilvimuodostuman, jonka myrskyn silmän läpimitta oli 320 km. Marsin pohjoisen napalakin säde on 600 km, ja se on jopa 3 km paksu. Se sisältää vettä 1,2 miljoonaa km³. Talvella pohjoinen napalakki laajenee hiilidioksidijääkerroksena 62-63,5°, jopa 55° leveysasteelle asti.. Kesällä se sulaa noin 83° leveydelle. Pohjoisen talvi on Marsissa lämpimämpi kuin etelän talvi, sillä se on Mars on silloin lähempänä Aurinkoa, vaikka kääntääkin pohjoisnavan pois Auringosta Marsin kaamokseen.


title: Marsin napalakit

text: Keväällä napalakin reunoilla on 15% painosta pölyä, ja se on vesijäätä, mutta navoille mentäessä vesijään osuus pienenee, ja hiilidioksidijään määrä kasvaa. Navalla on lähes yksinomaan kuivaa hiilidioksidijäätä, ja käytännössä ei lainkaan pölyä. Marsin pohjoinen napalakki oli lokakuun 15. päivän tienoilla 1996 laajimmillaan, 70 leveysasteen tienoilla. Pohjoinen napalakki muistuttaa silloin kulmiomaista kuusikulmiota. Marsin keskikeväällä tammikuussa 1997 napalakki oli 70 leveysasteella, ja varhain Marsin kesällä maaliskuussa 1997 noin 80-82 leveysasteelle pysyvän vesijään alueelle. Pohjoisen napalakin ulkopuolella näkyy silloin erillisiä jään alueita, jotka useimmiten jäisiä kraatterien pohjia..


title: Marsin napalakit

text: Planum Boreumissa on valtava tulen kuluttama kanjoni, Chasma Boreale. Se on 100 km leveä, 2 km syvä. Marsin pohjoisnapaa ympäröi kolme suurta tummaa dyynikenttää 75°–85° pohjoista leveyttä. Suurin on Olympia Undae, joka ulottuu 100°:lta itäistä pituutta 240°:lle itäistä pituutta. Abalos Undae sijaitsee pituusasteiden 261° itäistä ja 280° itäistä välissä ja Hyperboreale Undae asteiden 311° itäistä ja 341° itäistä välissä.


title: Marsin napalakit

text: Planum Australe on Marsin eteläisen napalakin alue, mikä ulottuu 75° leveysasteen eteläpuolelta etelänavalle. Alue on korkeaa kraatterien täyttämää ylänköä. Marsin eteläinen napalakki on 350 km:n läpimittainen, tutkamittausten mukaan jopa 3,7 km:n paksuinen enimmäkseen vesijäästä ja myös hiilidioksidijäästä koostuva "kakku", joka kehittää talvella ympärilleen tavallisesti 55° eteläiselle leveysasteelle ulottuvan sydäntalvella metrin paksuisen hiilidioksidijään alueen. Marsin kuori ei ole juuri painunut jään painosta kasaan, niin kuin Maan jäätikköalueella, sillä Marsin kuori on Maan kuorta jäykempi.


title: Marsin napalakit

text: Kesällä sulamaton napalakin ydinalue lienee enimmäkseen vesijäätä, joka päällä on 8-10 metriä hiilidioksidijäätä. Napalakin ympärillä on myös ikiroutaa. Heijastavin napalakin osa on 85% hiilidioksidijäätä, 15% vesijäätä. Eteläisellä napalakilla hiilidioksidijään lämpötila on -125 °C, vesijään lämpötila on -95 °C, ja jäättömien kohtien -55 °C. Napalakin keskus on 150 km pohjoiseen varsinaisesta etelänavasta. Eräiden tietojen mukaan se on paikassa 83° eteläistä leveyttä, 60° itäistä pituutta. Itäisellä alueella liikkuu matalapaineita, jotka johtuvat Hellasin ja Argyren altaista. Ne luovat valkeaa lunta, läntisellä alueella on tummempaa.


title: Länsirannikonsalamanteri

text: Länsirannikonsalamanteri ("Taricha granulosa") on Yhdysvaltain länsirannikolla elävä salamanterilaji.


title: Länsirannikonsalamanteri

text: Länsirannikonsalamanteri on alle 20 cm:n mittainen kokonaispituudeltaan. Lajin selkäpuoli on väriltään punertavan ruskea ja vatsapuoli on oranssi. Salamanterin silmät ovat keltaiset ja silmäluomet samanväriset kuin pää. Silmistä erottaakin parhaiten länsirannikonsalamanterin sen sukulaisesta kaliforniansalamanterista. Nämä kaksi lajia ovat ulkonäöltään melkein samannäköiset. Lajin iholla on pieni määrä hermomyrkkyä, joka ei kuitenkaan vaikuta terveen ihon läpi.


title: Länsirannikonsalamanteri

text: Länsirannikonsalamanterin levinneisyysalue on Pohjois-Amerikan länsirannikolla Kaliforniassa, jossa lajia tavataan luonnonvaraisena.


title: Länsirannikonsalamanteri

text: Länsirannikonsalamanteri viihtyy vedessä, mutta voi elää myös enimmäkseen maalla.


title: Länsirannikonsalamanteri

text: Länsirannikonsalamanteri syö erilaisia pieniä selkärangattomia, kuten muutkin salamanterit.


title: Länsirannikonsalamanteri

text: Suomessa länsirannikonsalamanteri on harvinainen terraariolemmikki, toisin kuin Keski-Euroopassa tai Amerikassa, missä se on melko yleinen terraariossa pidettynä. Länsirannikonsalamanteri voi mennä eläinkaupoissa helposti sekaisin sukulaisensa kaliforniansalamanterin kanssa, mutta niiden elinolosuhteet ovat suunnilleen samanlaiset. Terraariossa tulisi olla maa-aluetta ja riittävän iso uimapaikka. Elinolosuhteet tulee järjestää yksilön viihtyvyyden mukaan, eli jos salamanteri viettää paljon aikaa vedessä, tulee sille tarjota suurempi uimatila. Uimapaikan vesi täytyy vaihtaa päivittäin salamanterin herkän ihon vuoksi. Pohjapinta-alaltaan terraarion pitäisi olla vähintään 80 x 40 cm. Sopiva lämpötila päivisin on noin 16-21 astetta ja lämpötila voi laskea yöksi muutaman asteen. Maalla elävän länsirannikonsalamanterin terraariossa tulee olla riittävä ilmankosteus, jota voi ylläpitää sumuttamalla terraariota päivittäin.


title: Ylikiimingin kirjasto

text: Ylikiimingin kirjasto on Oulussa, Ylikiimingin taajamassa sijaitseva kirjasto. Vuoden 2009 tapahtuneen kuntaliitoksen jälkeen kirjasto on toiminut Oulun kaupunginkirjaston sivukirjastona. Kirjasto sijaitsee samassa rakennuksessa Ylikiimingin koulun kanssa, entisessä liikuntahallissa.


title: Ylikiimingin kirjasto

text: Kirjastotoiminnan Ylikiimingissä aloitti opettaja Hulda Santavuosi 1890-luvulla. Tarkka toiminnan aloittamisaika on hämärän peitossa, mutta hankinta- ja lainaustietoja on vuodesta 1895 alkaen. Kuntakokous hyväksyi kirjastolle säännöt vuonna 1913. Kirjaston toiminta virallistui ilmeisesti jo vuonna 1912, sillä vuonna 1938 anomuksessaan Kansanvalistusseuralle kirjasto ilmoitti kyseisen vuoden perustamisvuodekseen. 1920-luvulta peräisin olevan kirjastonhoitajan ja Pohjois-Suomen kirjastoneuvojan välisen kirjeenvaihdon perusteella kirjastotoiminnassa on ilmeisesti ollut katkoja.


title: Ylikiimingin kirjasto

text: Ensimmäinen virallinen kirjastonhoitajan toimi Ylikiimingin kirjastoon on julistettu haettavaksi vuonna 1937, ja ensimmäiseksi kirjastonhoitajaksi valittiin Maria Pelkonen, joka toimi kirjastonhoitajana vuoteen 1940 saakka. Kirjasto toimi aluksi väliaikaisissa tiloissa, muun muassa Ylikiimingin kunnantalolla, kunnes 1960-luvulla se siirtyi vastaperustetun kansakoulurakennuksen tiloihin. Vuodesta 1987 kirjasto on toiminut vanhaan liikuntasaliin saneeratuissa tiloissa.


title: Ylikiimingin kirjasto

text: Kirjastolla on ollut useita sivutoimipisteitä, kyläkirjastoja. Kunnan ylläpitämiä koulujen yhteydessä toimineita kirjastoja on ollut Alavuoton, Jokikokon, Nuorittan, Vepsän, Yliperän ja Ylivuoton kouluilla. Nykyisin sivukirjastoja ei ole, viimeisenä lakkautettiin Nuorittan sivutoimipiste vuonna 2004, jolloin kirjastotoiminta sivukylillä siirtyi muista kunnista ostetun kirjastoautopalvelun piiriin.


title: Tuliliskot

text: Tuliliskot ("Cynops") ovat salamanterien lahkoon kuuluva sammakkoeläinsuku. Tulilisko-nimellä kutsutaan yleisesti kaikkia "Cynops"-suvun lajeja.


title: Tuliliskot

text: "Cynops"-suvun lajeja tavataan luonnonvaraisina Kiinassa ja Japanissa. Tuliliskot elävät lammissa, kosteikoilla ja vähävirtaisissa ojissa sekä niiden lähiympäristössä


title: Tuliliskot

text: Kaikilla "Cynops"-suvun lajeilla on selkäpuoli tumma ja vatsa mustien sekä punertavien tai keltaisten kuvioiden kirjailema. Tuliliskojen suomenkielinen nimi tulee vatsan värityksestä.


title: Tuliliskot

text: Tuliliskoja voi ostaa lemmikeiksi eläinkaupoista. Ne tarvitsevat mieluiten vähintään 80 litran akvaarion, pienen maa-alueen kuten kelluvan korkkilautan ja lampun. Lemmikkituliliskot syövät vedestä surviaisen toukkia, maalla ollessaan ne tarvitsevat liikkuvaa ruokaa kuten eläviä jauhomatoja tai pieniä sirkkoja. Ne ruokitaan 2-3 päivän välein. Koiras- ja naaraspuolista tuliliskoa on vaikea erottaa toisistaan. Ne eivät tavallisesti ääntele mitenkään.


title: Oppitunti

text: Oppitunti tarkoittaa (koulu)opetuksen ajallista perusyksikköä. Koulupäivät koostuvat oppitunneista, joita erottavat välitunnit. Suomessa oppitunnin tavanomainen pituus on 45 minuuttia.


title: Oppitunti

text: Muodoltaan oppitunti voi olla esimerkiksi ryhmäopetusta, jossa opettaja tai opettajat työskentelevät oppilasryhmän kanssa tai yksilöopetusta, jossa opettajalla on kerrallaan yksi oppilas. Edellä mainitun kontakti- tai lähiopetuksen tapaan myös etäopetus voidaan jaksottaa oppitunneiksi. Ammattiopistoissa ja lukioissa yhden aineen oppitunnit saattavat olla 120 minuutin pituisia.


title: Shreveport

text: Shreveport on kaupunki Yhdysvalloissa. Se sijaitsee Louisianan osavaltiossa ja on sen kolmanneksi suurin kaupunki.


title: Shreveport

text: Shreveport sijaitsee "Ark-La-Texin" alueella, jolla Arkansas, Louisiana ja Teksas kohtaavat. Se perustettiin 1830-luvun loppupuolella.


title: Shreveport

text: Shreveportin pinta-ala on United States Census Bureaun mukaan 305,1 km². Siitä yhteensä 12,44 % on vettä. Kaupungin 200 145 asukkaasta (2000) hieman yli puolet on afroamerikkalaisia.


title: Quirinus

text: Quirinus oli jumala roomalaisessa mytologiassa. Alun perin Quirinus oli sabiinilaisten sodanjumala. Rooman seitsemästä kukkulasta Quirinalis sai nimensä jumalan mukaan. Quirinus muodosti Juppiterin ja Marsin kanssa roomalaisten ensimmäisen niin sanotun jumaltriadin. Myöhemmin Juno ja Minerva syrjäyttivät Quirinuksen ja Marsin. Quirinus yhdistettiin viimeistään tasavallan lopulla Rooman myyttiseen perustajaan Romulukseen. Keisariajalla Quirinus oli yksi Janus-jumalasta käytetyistä nimistä, "Janus Quirinus".


title: Quirinus

text: Quirinalis-kukkulalla sijaitsi Quirinuksen temppeli, joka rakennettiin vuonna 293 eaa. Augustus uudisti temppelin vuonna 16 eaa.


title: Saharansarvikyy

text:
Saharansarvikyy ("Cerastes cerastes", vanh. "Cerastes cornutus") on Pohjois-Afrikan ja Lounais-Aasian autiomaissa elävä 60-85 cm pitkä myrkkykäärme. Sen nimi johtuu kahdesta silmän yläpuolella olevasta suuresta sarvimaisesta harjasuomusta, mutta myös sarvettomia yksilöitä esiintyy. Sarvien tehtävästä ei ole tarkkaa tietoa. Erään teorian mukaan ne voisivat toimia silmien varjostajina tai auringonvalolta suojaajina. Harmaanruskean käärmeen selässä on haalistuneita tummia laikkuja, mikä antaa niin hyvän suojan, että sekä vihollisten että saaliiden on lähes mahdotonta havaita sitä. Saharansarvikyy viettää päivät usein hiekkaan kaivautuneena tai koloissa kasvien suojassa, mistä käsin se tekee nopeita iskuja saalista kohti. Saharansarvikyy varoittaa uhkaajaa sahamaisella äänellä, jonka se saa aikaan hankaamalla karheita kyljen harjasuomuja toisiinsa. Käärme etenee irtonaisella hiekalla sivukelaustekniikalla, jolloin se jättää "S" muotoisen jäljen hiekkaan. Sen ravintoon kuuluu ennen kaikkea liskot, kuten skinkit ja ripsusisiliskot, mutta myös pikkunisäkkäät ja linnut.
Saharansarvikyyn lisääntyminen poikkeaa useimmista sukulaisistaan siinä, että se ei synnytä eläviä poikasia vaan munii 10-23 munaa.


title: Bossier City

text: Bossier City on kaupunki Louisianassa, Yhdysvalloissa. Se kuuluu läheisen Shreveportin kanssa Shreveport–Bossier Cityn metropolialueeseen.


title: Bossier City

text: Kaupungissa on arviolta 68 485 asukasta (vuonna 2016) ja sen pinta-ala on 111,13 neliökilometriä. Sen väestöjakauma poikkeaa selvästi Shreveportin väestöjakaumasta, jonka asukkaista yli puolet ovat afroamerikkalaisia. Bossier Cityssä tämä väestönosa muodostaa kaupunkilaisista ainoastaan vajaan neljänneksen.


title: Bossier City

text: Bossier City sijaitsee "Ark-La-Texin" alueella, lähellä Arkansasin, Louisianan ja Texasin välistä rajaa.


title: Kaarle IV (Lothringen)

text: Kaarle IV () oli Lothringenin herttua vuosina 1624–1634 ja 1661–1675. Hän taisteli kenraalina keisarillisessa armeijassa kolmikymmenvuotisessa sodassa ja Ranskan-Hollannin sodassa.


title: Kaarle IV (Lothringen)

text: Kaarle nousi valtaan vuonna 1624, mutta luopui vallasta 1634 nuoremman veljensä Nikolauksen hyväksi. Kaarle liittyi katoliseen liigaan kolmikymmenvuotisessa sodassa, ja yhdisti armeijansa Johann Tillyn kanssa Breitenfeldin taistelun jälkeen 1631. Myöhemmin hän palveli kenraalina keisarillisessa armeijassa, osallistuen muun muassa Nördlingenin ja Tuttlingenin taisteluihin. Ranskalaiset miehittivät Lothringenin herttuakunnan 1635 liittyessään kolmikymmenvuotiseen sotaan.


title: Kaarle IV (Lothringen)

text: Kolmikymmenvuotisen sodan päätyttyä 1648 Kaarle siirtyi Espanjan palvelukseen, mutta joutui epäsuosioon vuonna 1654, ja espanjalaiset vangitsivat hänet. Hän vapautui vankeudesta Pyreneiden rauhan jälkeen 1659.


title: Kaarle IV (Lothringen)

text: Vuonna 1661 Nikolaus II luopui vallasta, ja Kaarle nousi uudestaan herttuaksi. 1670 Ludvig XIV miehitti herttuakunnan uudestaan Ranskan–Hollannin sodassa ja Kaarle joutui pakenemaan ja liittyi keisarilliseen armeijaan taistellakseen Ranskaa vastaan.


title: Kaarle IV (Lothringen)

text: Kaarlen ulkopolitiikkaa leimasi itsepäinen Ranskan vastustus, joka johtui ranskalaisten yrityksistä sulauttaa Lothringenin herttuakunta osaksi Ranskaa. Hän epäonnistui tavoitteessaan ja kuoli maanpaossa Saksassa palkkasoturina. Kaarlen jälkeläiset saivat herttuakunnan takaisin vasta vuonna 1697 yhdeksänvuotisen sodan päätyttyä, mutta Ludvig XIV miehitti sen uudestaan jo Espanjan perimyssodan aikana.


title: Ensiaskeleet

text: Ensiaskeleet (Sony BMG) on Kristian Meurmanin vuonna 2007 julkaisema albumi. Levyn kappaleet ovat kaikki suomenkielisiä covereita. Mukana on muun muassa Vesa-Matti Loirin tulkitsema "Lapin kesä", jonka Meurman esitti myös Idols-finaalissa. "Ensiaskeleet" nousi Suomen virallisen listan sijalle 2., ja se ylitti 21. kesäkuuta 2007 eli kahden viikon kuluttua julkaisusta kultalevyyn oikeuttavan 15 000 kappaleen myyntirajan.


title: Ensiaskeleet

text: Meurman tulkitsee myös muun muassa Juice Leskisen sanoittaman "Paperitähdet", Pepe Willbergin "Aamu":n sekä Petri Laaksosen "Täällä Pohjantähden alla". Levyn viimeisellä raidalla olevan Leonard Cohenin "Halleluja":n on kääntänyt ja aiemmin levyttänyt Hector.


title: Anne Christopher

text: Anne Christopher (4. maaliskuuta 1895 Etelä-Carolina, Yhdysvallat – 10. lokakuuta 2007 Rome, Georgia, Yhdysvallat) oli huomattavan pitkäikäinen yhdysvaltalainen. Hän oli kesäkuussa 2007 112-vuotiaana Georgian osavaltion vanhin, Yhdysvaltain seitsemänneksi vanhin sekä maailman 17. vanhin elossa ollut vahvistettu henkilö.


title: Anne Christopher

text: Christopher muisti viimeisinäkin vuosinaan Wrightin veljesten lennot (1903) ja Titanicin uppoamisen (1912). Hän ei osannut nimetä pitkälle iälleen muita salaisuuksia kuin Jumalan armon sekä hyvän syömisen ja nukkumisen.


title: Anne Christopher

text: Christopher asui vanhainkodissa hyvän aikaa ennen kuolemaansa 112-vuotiaana.


title: Tie El Doradoon

text: Tie El Doradoon on vuonna 2000 valmistunut Dreamworksin tuottama animaatioelokuva.


title: Tie El Doradoon

text: Elokuva sijoittuu 1500-luvun (1519) Kataloniaan ja kertoo kahdesta ystävyksestä, Tuliosta ja Miguelista. Pelatessaan painotetuilla nopilla he voittavat kartan legendaariseen kultakaupunkiin Uudessa Maailmassa. He jäävät kuitenkin saman tien kiinni huijaamisestaan ja päätyvät salamatkustajiksi Hernán Cortésin laivalle, joka on matkalla Meksikoon. Heidät huomataan ja vangitaan laivalle, mutta he pääsevät karkuun uudemman kerran, mukanaan Cortésin sotaratsu, Altivo. He ajelehtivat saarelle, jossa El Dorado sijaitsee. Suunnistettuaan karttansa avulla kaupunkiin heitä luullaan jumaliksi ja he tapaavat Chel-tytön.


title: Tie El Doradoon

text: El Dorado on elokuvassa kuvattu ihanneyhteiskuntana, josta löytyy piirteitä monien Keski- ja Etelä-Amerikan alkuasukaskansojen, kuten asteekkien, mayojen ja inkojen kulttuurista.


title: Tie El Doradoon

text: Vuoden 1519 Espanjassa kaksi huijaria, Tulio (puhe Petteri Summanen, laulu Kari Mattila) ja Miguel (Antti Pääkkönen), voittavat eräässä noppapelissä valenoppiensa avulla kartan, joka johtaa legendaariseen kultaiseen kaupunkiin, El Doradoon. Heitä aletaan syyttää petkutuksesta, joten he joutuvat pakenemaan saaden peräänsä kadulla juoksentelevan härän. Lopulta kaksikko onnistuu välttämään takaa-ajajansa piiloutumalla tynnyreihin. Tynnyrit kuitenkin lastataan heidän tietämättään Hernán Cortésin (Markku Riikonen) laivastoon kuuluvaan alukseen, joka on lähdössä kohti Uutta maailmaa. Merellä kaksikko huomataan ja heitetään salamatkustajina laivan tyrmään. Yöllä kaksikko onnistuu kuitenkin pakenemaan ja sieppaamaan yhden soutuveneistä Cortésin hevosen, Altivon, avulla. Kolmikko rantautuu tuntemattomalle rannalle, ja Miguel alkaa löytää rannalta aarrekarttaan piirrettyjä maamerkkejä. Kartta johtaa kolmikon erään vesiputouksen edustalla seisovalle toteemille. Heidän yrittäessään selvittää toteemiin kaiverrettuja merkkejä eräs nuori nainen (Rebecca Troupp) lähestyy heitä perässään joukko vartijoita. Vartijat huomaavat, että Altivolla ratsastavat Tulio ja Miguel muistuttavat melkoisesti toteemiin kaiverrettua kuvaa jumalkaksikosta, joten he uskovat heidän olevan jumalia. Vartijat saattavat heidät ja jahtaamansa naisen putousten takana sijaitsevaan tunneliin ja sitä kautta El Doradoon, joka todella on kullasta tehty kaupunki.


title: Tie El Doradoon

text: Tulio ja Miguel tuodaan kaupungin vanhimpien, päällikkö Tannabokin (Veikko Honkanen) ja ilkeän ylipappi Tzekel-Kanin (Jukka-Pekka Palo), eteen. Tannabok toivottaa vieraat tervetulleiksi El Doradoon, kun taas Tzekel-Kan uskoo kaksikon olevan keino parantaa omaa asemaansa. Sekä päällikkö että ylipappi järjestävät Miguelin ja Tulion kunniaksi omat juhlansa, minkä jälkeen kaksikolle järjestetään omat asuintilat. He saavat vieraakseen Chelin eli sen saman naisen, jota vartijat jahtasivat El Doradon ulkupuolella. Chel on käsittänyt, etteivät Tulio ja Miguel ole oikeita jumalia, mutta tarjoutuu auttamaan heitä vastineeksi siitä, että he ottavat hänet mukanaansa lähtiessään kaupungista. Tulio kertoo Tannabokille seuraavana päivänä, että he ovat saapuneet kaupunkiin vain vierailulle ja että he tarvitsevat itselleen veneen päästäkseen takaisin kotiin kaikkien kaupunkilaisten heille antamien lahjojen kera. Tannabok sanoo, että veneen veistäminen vie ainakin viisi päivää.


title: Tie El Doradoon

text: Viettäessään aikaa kaupunkilaisten kanssa Miguel huomaa El Doradon olevan rauhaisa paikka, ja hän toivoo voivansa jäädä sinne asumaan. Chel kannustaa Miguelia tutkimaan kaupunkia lisää, jotta hän voisi itse samalla käyttää tilaisuuden hyväkseen ja lähentyä Tulion kanssa. Kun Tzekel-Kan näkee Miguelin pelaavan palloa lasten kanssa, hän vaatii, että jumalat pelaavat palloa kaupungin parhaimpia pelaajia vastaan. Ottelun aikana Tulio ja Miguel jäävät selvästi alakynteen, kunnes Chel korvaa pallon keräksi kiertyneellä vyötiäisellä, niin että kaksikko pystyy päihittämään muut pelaajat leikiten. Ottelun aikana Tzekel-Kan näkee Miguelin otsassa pienen verta valuvan nirhauman ja tajuaa, etteivät Miguel ja Tulio ole jumalia. Todistaakseen sen muille kaupunkilaisille Tzekel-Kan loihtii jättimäisen kivijaguaarin ajamaan kaksikkoa takaa ympäri kaupunkia. Ensi alkuun Tulio ja Miguel kauhistuvat, mutta lopulta he onnistuvat kuitenkin nujertamaan jaguaarin. Sitten he saavat sekä jaguaarin että Tzekel-Kanin putoamaan jättimäiseen vesipyörteeseen, jonka uskotaan olevan portti Xibalbaan eli henkien maailmaan. Tzekel-Kan ilmestyy esiin El Doradon ulkopuolella, missä Cortés ja hänen miehensä etsivät paraikaa kultaa. Tzekel-Kan uskoo Cortésin olevan jumala (viittaus atsteekkien valtakunnan tuhoon) ja tarjoutuu viemään heidät El Doradoon.


title: Tie El Doradoon

text: Sillä välin El Doradossa Miguelin ja Tulion vastavalmistunutta venettä lastataan kullalla. Tulio on valmis lähtemään, mutta Miguel ilmoittaa jäävänsä El Doradoon. Tulio ja Chel nousevat yhdessä veneeseen ja huomaavat sitten horisontissa savua. He käsittävät, että Cortés ja hänen miehensä ovat lähestymässä kaupunkia Tzekel-Kanin opastuksella karmein aikomuksin. Suojellakseen El Doradoa espanjalaisilta sotilailta Tulio keksii, että he voisivat rikkoa vesiputouksen takana olevan tunnelin tukipilarit veneensä avulla, niin että tunneli romahtaisi ja tukkisi tien kaupunkiin. Heidän täytyy kuitenkin ensin kiihdyttää vene sitä varten tarpeeksi suureen nopeuteen. Kaupunkilaiset alkavat kaataa joen varrella olevaa suurta patsasta, jotta sen aiheuttama aalto antaisi veneelle riittävän alkusysäyksen. Tulio ei ehdi kuitenkaan nostaa veneen purjeita, jotta he ehtisivät itse kaatuvan patsaan alta pois. Miguel päättää hylätä ajatuksensa jäädä kaupunkiin ja hyppää veneeseen Altivon selässä auttaakseen Tuliota purjeiden kanssa. Vene onnistuu välttämään patsaan, ja Tulion suunnitelma osoittautuu tehokkaaksi; vaikka sekä vene että siihen lastatut aarteet tuhoutuvat, El Doradoon vievä tie tukkiutuu ikiajoiksi. Tulio, Miguel, Chel ja Altivo piiloutuvat, kun Tzekel-Kan tuo Cortésin ja hänen miehensä vesiputouksen suulle. Kun Tzekel-Kan huomaa tunnelin romahtaneen, vihainen Cortés uskoo ylipapin valehdelleen hänelle ja määrää miehensä vangitsemaan Tzekel-Kanin. Cortés ja hänen miehensä marssivat tiehensä nöyryytetty Tzekel-Kan mukanaan. Tulio, Miguel ja Chel ovat toki pettyneet menetettyään aarteensa, mutta he piristyvät pian ja lähtevät kohti uusia seikkailuja tietämättöminä siitä, että Altivolla on yhä kavioissaan El Doradossa saamansa kultaiset hevosenkengät. Altivo päättää olla mainitsematta arvokkaita kenkiään ja lähtee sitten kantamaan kolmikkoa selässään viidakon uumeniin.


title: Tie El Doradoon

text: "Tien El Doradoon" tuotanto oli Dreamworksille suuri haaste, sillä studio oli omistanut suuren osan taiteellisista ja tuotannollisista resursseistaan ensimmäisen animaatioelokuvansa, "Egyptin prinssin" tuotantoon.


title: Tie El Doradoon

text: Animaation alkuperäisäänet ovat englanniksi ja elokuva on päällepuhuttu lisäksi mm. saksaksi, ranskaksi, espanjaksi, italiaksi, tanskaksi, islanniksi, suomeksi, norjaksi, ruotsiksi ja koreaksi.


title: Tie El Doradoon

text: Suomenkielisessä versiossa esiintyi myös Mikko Kuustonen. Ohjauksesta vastasi Annamari Metsävainio.


title: Tie El Doradoon

text: Musiikista vastaavat Leijonakuninkaasta Oscarilla palkitut Elton John, Tim Rice ja säveltäjä Hans Zimmer.


title: Catherine Hagel

text: Catherine Hagel (28. marraskuuta 1894 – 6. joulukuuta 2008) oli pitkäikäinen yhdysvaltalainen henkilö. Hän oli kuollessaan maailman kolmanneksi vanhin ihminen.


title: Catherine Hagel

text: Catherine Hagel jäi leskeksi 74-vuotiaana ja hoiti sen jälkeen itsenäisesti farmiaan 100-vuotiaaksi. Hän sai yksitoista lasta.


title: Catherine Hagel

text: Hagel muutti 1990-luvulla "North Ridge Care Centeriin" New Hopeen. Hän täytti 110 vuotta 2004 ja 114 vuotta 2008.


title: Protoceratops

text: Protoceratops ("alkusarvinaama") oli noin 2 metriä pitkä ja 180 kilogrammaa painava, lampaan kokoinen linnunlantioinen kasvinsyöjädinosaurus. Se kuului "Ceratopsia"-ryhmään, mutta oli paljon pienempi kuin esimerkiksi "Triceratops". "Protoceratops" eli nykyisessä Mongoliassa myöhäisliitukaudella noin 80–75 miljoonaa vuotta sitten, eli samoilla alueilla kuin esimerkiksi "Velociraptor", "Gallimimus", "Tarbosaurus", "Oviraptor" ja "Mononykus". "Protoceratopsilla" oli luukaulus, kuten sen myöhemmillä, suuremmilla sukulaisillakin kuten "Triceratopsilla" ja "Centrosauruksella". Sillä oli myös suuri ja vahva nokka, jolla se murskasi paksujakin oksia kasveista. Luultavasti se käytti nokkaansa myös puolustautumiseen, kuten eräästä fossiilista (jossa "Protoceratops" ja "Velociraptor" ovat olleet taistelemassa) voi nähdä. "Protoceratopsilla" ei kuitenkaan ollut sarvia, toisin kuin sen myöhemmillä sukulaisilla.


title: Protoceratops

text: "Protoceratopsin" poikaset muistuttivat vanhempiaan. Niiden luukaulus oli pienempi, mutta se kasvoi ajan myötä suuremmaksi. Joistakin pesistä on löydetty poikasten luurankoja, joista päätellen vanhemmat pitivät poikasista huolta vielä kuoriutumisen jälkeenkin.


title: Jatuli

text: Jatuli tarkoittaa:


title: See You on the Other Side

text:
See You on the Other Side on yhtyeen Korn seitsemäs studioalbumi, jota on myyty yli 2 330 800 kappaletta maailmanlaajuisesti. Virgin Records julkaisi sen 6. joulukuuta, 2005. Se on yhtyeen ensimmäinen levy, jolla ei ole mukana alkuperäiskitaristi Brian "Head" Welchiä.
Yhtyeen virallisella sivustolla muutamille kappaleille on eri nimet. Sivustolla "Politics" on "Politix", "Souvenir" on "Souvenir of Sadness", "10 or a 2-Way" on "2-Way", ja "Seen It All" on "Interlude #3/I've Seen It All". Ei ole tiedossa ovatko nämä kappaleiden oikeat nimet.


title: See You on the Other Side

text: Myöhemmillä versioilla levystä kappale "Twisted Transistor" kestää 3:08.


title: Sonic Brew

text: Sonic Brew on heavy metal -yhtye Black Label Societyn ensimmäinen albumi vuodelta 1999. Laulaja/kitaristi Zakk Wylde on sanoittanut ja säveltänyt albumin kaikki kappaleet, lukuun ottamatta "No More Tears" kappaletta jonka on säveltänyt Wylden lisäksi Ozzy Osbourne, Mike Inez, Randy Castillo ja John Purdell. Kappaleen alkuperäinen esittäjä on Ozzy Osbourne.


title: Linnanvouti

text: Linnanvouti oli keskiajalla linnaläänin päällikkö. Hän vastasi linnan ja sitä ympäröivän alueen puolustuksesta ja hallinnollisista asioista kuten veronkannosta.


title: Linnanvouti

text: Nykyään Suomessa linnanvouti on tasavallan presidentin kanslian talous- ja henkilöstöjohtajan virkanimike. Linnanvoudin vastuulle kuuluvat myös tasavallan presidentin käytössä olevat kiinteistöt eli Presidentinlinna, Mäntyniemi ja Kultaranta. Vuodesta 2006 lähtien linnanvoutina on toiminut Anne Puonti (s. 1963).


title: Aittojärvi (Pudasjärvi)

text: Aittojärvi on Pudasjärven kaupungissa sijaitseva kylä. Kylä sijaitsee noin 15 kilometriä länteen keskustaajamasta Oulun Tannilaan johtavan seututien 855 varrella. Kylällä on ollut oma koulu, joka lakkautettiin vuonna 2016. Nykyään kylän lapset käyvät koulua keskustaajamassa sijaitsevassa Hirsikampuksessa.


title: Aittojärvi (Pudasjärvi)

text: Aittojärvi ja sen lähellä sijaitseva Ypykkäjärvi ja Kyngäs muodostavat yhdessä valtakunnallisesti merkittävän kulttuurihistoriallisen kainuulaistyyppisen maisema-alueen.


title: Aittojärvi

text: Aittojärvi voi tarkoittaa seuraavia maantieteellisiä kohteita:


title: PHinn

text: pHinn eli Erkki Rautio on tamperelainen muusikko, joka on tullut tunnetuksi ylläpitämästään verkkosivusta pHinnWeb. pHinnWeb on elektroniseen, kokeelliseen ja muuten vain marginaalisempaan musiikkiin ja sen ympärillä olevaan kulttuuriin erikoistunut sivusto. pHinn toimii myös itse DJ:nä, freelancer-toimittajana ja taiteilijana.


title: PHinn

text: Tällä hetkellä pHinn yhdessä Mike Notin (Mika Paju) kanssa pitää elektroniseen musiikkiin keskittynyttä Kompleksi-ryhmää, jossa hän toimii laulajana, sanoittajana ja säveltäjänä. Tätä aikaisempi musiikkiprojekti oli Club Telex Noise Ensamble vuonna 2001, jonka yhteydessä pHinn pyöritti Tampereella Polytronin Mikko "mini" Niemelän kanssa Club Telexiä. Toinen pHinnin pitämä klubi oli Mike Notin kanssa pidetty Ecletro Lounge. Toimintaan kuului myös CD-R-levymerkki nimeltään pHinnMilk Recordings (2001–2006), jolla julkaistiin mm. tapahtumissa soitettua musiikkia.


title: PHinn

text: Huomiota pHinn on saanut ainakin saksalaiselta teknomusiikkiin erikoistuneelta de:bug-lehdeltä, joka esitteli 1999 pHinnin heidän "E-Mail Legends" sarjassaan. Tampereen toiminnasta Tampereen City-lehti valitsi pHinnin kaupungin parhaaksi underground-mieheksi vuonna 2001 ja Aamulehti parhaaksi dj:ksi vuonna 2007.


title: PHinn

text: pHinnWeb on Erkki Raution 1996 perustama englanninkielinen suomalaiseen elektroniseen, kokeelliseen, tekno-, avantgarde- ja indiemusiikkiin keskittyvä sivusto, joka kertoo genren artisteista, klubeista, levy-yhtiöistä ja muusta mitä tapahtuu. Suomen tapahtumien seuraamisen lisäksi pHinnWebissä on muutamien ulkomaalaisten artistien, kuten Chicks on Speedin ja Jonathan Saul Kanen, fanisivut. Muita maininnan arvoisia sisältöjä pHinnWebissä ovat mm. englanninkielinen Suomen elektronisen musiikin postituslista, suomalaisten artistien kotisivu- ja Myspace-hakemisto FinnDiscog sekä suomalaisen elektronisen musiikin historiikki.


title: PHinn

text: pHinnMilk on pHinnWebin julkaisema CD-R-levymerkki.


title: Johann von Werth

text: Johann von Werth () (1591/n. 1595, Kaarst – 16. syyskuuta 1652, Königgrätz) oli saksalainen palkkasotilas ja ratsuväenkenraali kolmikymmenvuotisessa sodassa.


title: Johann von Werth

text: Werth oli kotoisin Weertin kylästä Espanjan Alankomaista ja oli alun perin protestanttinen talonpoika. Kotikylästä hän sai myös nimensä Werth. Werth ryhtyi vuonna 1622 palkkasoturiksi liittyessään Espanjan armeijaan ratsumieheksi kahdeksankymmenvuotisessa sodassa. Hän yleni jotenkin upseeriksi ja vuoteen 1630 mennessä (tai vuonna 1633) hän sai everstin arvon. Pian hänellä oli oma rykmentti ja hän siirtyi Baijerin palvelukseen. Werth johti menestyksekkäästi katolisen liigan armeijassa pienempiä operaatioita Etelä-Saksassa vuosina 1632–1634. Hän osallistui vuonna 1634 Nördlingenin taisteluun, jossa menestyi ja kun samana vuonna hän kääntyi vielä katoliseksi, keisari Ferdinand II nimitti hänet kenraaliksi ja paroniksi.


title: Johann von Werth

text: Vuosina 1634–1638 Werth taisteli Bernhard Weimaria ja ranskalaisia vastaan Reinin rintamalla. Vuonna 1635 hän teki pitkälle ulottuneen hävitysretken Lothringeniin ja vuonna 1636 vielä pitemmän hävitysretken Ranskan alueelle, aina Pariisin liepeille asti. Retkien vuoksi häntä pidettiin Ranskassa hävittäjänä ja tuhoajana. Hänet kuitenkin pakotettiin vetäytymään takaisin rajaseuduille, kun Ranska kokosi suuren armeijan. Seuraavana vuonna Werth hävitti Reinin laaksoa. Vuonna 1638 Werth jäi Bernhard Weimarin vangiksi Rheinfeldenin taistelussa. Hänet tuotiin Pariisiin, jossa häntä pidettiin vankina suhteellisen vapaissa oloissa vuoteen 1642 asti. Werth oli yksi kolmesta kenraalista, jotka vaihdettiin Kustaa Horniin 1642. Vapautumisen jälkeen Werth palasi takaisin Baijerin palvelukseen. Hän taisteli Tütlingenin taistelussa vuonna 1643, Freiburgissa (1644) ja toisessa Nördlingenin taistelussa (1645). Kun sota hiipui ja Baijeri yritti tehdä erillisrauhaa, Werth yritti johtaa komentamansa joukot pois Baijerista keisarin palvelukseen, mutta suurin osa miehistä ei seurannut häntä.


title: Johann von Werth

text: Vuonna 1647 keisari antoi hänelle kreivin tittelin. Sodan päätyttyä Werth vetäytyi laajoille tiluksilleen, jotka hän oli saanut sotapalvelustaan. Hän kuoli vuonna 1652 sängyssään.


title: Johann von Werth

text: Werth oli osaava ratsuväen komentaja ja johti menestyksekkäästi useita pienempiä operaatioita. Suuremmissa taisteluissa hän ei kuitenkaan onnistunut yhtä hyvin. Hän oli peloton ja osaava johtaja ja taktikko, mutta häneltä puuttui kyky hallita isompaa taistelukenttää.


title: Unifem

text: Yhdistyneiden kansakuntien naisten kehitysrahasto ("United Nations Development Fund for Women" lyh. UNIFEM) oli vuosina 1976-2010 toiminut Yhdistyneiden kansakuntien naistenrahasto. Näihin päämäärin pyrkiessään UNIFEM teki monenlaista työtä yli sadassa kehitysmaassa.


title: Unifem

text: UNIFEMin toiminta lakkautettiin, kun YK:n tasa-arvojärjestö UN Women aloitti toimintansa 1.1.2011.


title: Moskito Television

text:
Moskito Television Oy on vuonna 1999 perustettu suomalainen televisio-ohjelmia tuottava yhtiö, jonka asiakkaita ovat Yle TV1, Yle TV2, MTV3, Nelonen, Sub sekä TV5. Moskito Televisionin omistajia ovat "Roope Lehtinen" (36 %), "Hannu Kalliolahti" (4 %) sekä "Varesvuo Partners" (60 %). Yhtiön liikevaihto oli vuonna 2015 noin 11,2 miljoonaa euroa.
Syksyllä 2004 Moskito Television liittyi kansainvälisen Sparks Networksin jäseneksi.


title: Moskito Television

text: Vuonna 2008 pääomasijoitusyhtiö CapMan osti Talentumilta enemmistön Varesvuo Partnersista 11 miljoonalla eurolla. Moskito Televisionin ympärille rakennettiin yritysryhmä nimeltä Nice Entertainment Group, josta syksyllä 2013 myytiin 87 prosenttia ruotsalaiselle Modern Times Groupille. hintaan 84 miljoonaa euroa. Nice Entertainment Groupin liikevaihto oli tuolloin noin 121 miljoonaa euroa ja henkilöstömäärä 180. Myyjien joukossa olivat CapManin ohella perustaja Roope Lehtinen sekä Liisa Akimof, jonka yritys Production House Oy on vuodesta 2008 ollut osa yritysryhmää. Modern Times Group nousi näin tuotantoyhtiöbisneksen markkinajohtajaksi Suomessa ja Norjassa ja kakkoseksi Ruotsissa.


title: Moskito Television

text: Roope Lehtinen ilmoitti vuonna 2016 luopuvansa johtotehtävistään Moskito Televisionissa. Hänen seuraajakseen valittiin vastaajana tuottajana Moskito Televisionissa toiminut Riina Kullas. Roope Lehtinen jatkaa yhtiössä tittelillä "senior advisor / founder" ja vastaa yhtiön draaman tuotannoista. Oskari Saari siirtyi tammikuussa 2017 MTV:ltä Moskito Televisionin urheilutuotannon johtajaksi ja vastaa Moskiton urheilusisällöistä sekä niiden kehittämisestä.


title: Erkki Rautio

text: Erkki Rautio voi tarkoittaa seuraavia:


title: Fight Club Finland

text: Fight Club Finland eli FCF on suomalainen ammattilaispaini-promootio, joka perustettiin vuonna 2006 Pro Wrestling Finlandian lopetettua.


title: Fight Club Finland

text: Ensimmäinen tapahtuma "Winter War" järjestettiin Tikkurilassa joulukuussa 2006. Maaliskuussa 2007 järjestettiin paini-ilta Tallinnassa. "Tallinn Takedown" oli ensimmäinen showpainitapahtuma Virossa. FCF:llä oli myös oma tv-ohjelma, Smash-TV, jota esitettiin Diggari-kanavalla. Sittemmin ohjelman tuotanto lopetettiin, mutta Diggari -kanava esittää Smash-TV-ohjelmaa yhä uusintoina. (14. helmikuuta 2009 järjestetty "St. Valentine's Day Bash" -tapahtuma lähetettiin suorana lähetyksenä internetissä yhteistyössä Floobs-palveluntarjoajan kanssa. Smash-TV:n uusinnat loppuivat 20. joulukuuta 2009 ja Diggari-kanava lopetti lähetyksensä 31. joulukuuta 2009.


title: Fight Club Finland

text: Vuoden 2008 lokakuussa Fight Club Finlandin toimitusjohtajana aloitti taiteilija Wilma Schlizewski.


title: Fight Club Finland

text: FCF aloitti vuonna 2010 yhteistyön japanilaisen SMASH Pro Wrestling -promootion kanssa, jonka seurauksena useat suomalaiset kävivät painimassa SMASH-tapahtumissa ja japanilaiset painijat puolestaan kävivät FCF-tapahtumissa. Smashin toiminta lakkautettiin maaliskuussa 2012, mutta vain kuukausi sen jälkeen perustettu seuraaja Wrestling New Classic jatkaa edelleen yhteistyötä FCF:n kanssa.


title: Fight Club Finland

text: 17. joulukuuta 2011 Robert Holmströmistä tuli FCF:n uusi toimitusjohtaja kun "Kallio Rumble" -tapahtumassa Robertin valitsema painija Mikko "Finnhammer" Halme voitti Wilma Schlizewskin valitseman painijan Angel de Tormentan paras kolmesta -ottelusarjassa, jossa panoksena oli FCF:n toimitusjohtajan paikka.


title: Fight Club Finland

text: 2. helmikuuta 2013 "Talvisota VII" -tapahtumassa Robert haastoi pitkään jatkuneen vihanpidon jälkeen El Excentrico -nimisen painijan otteluun, jossa panoksena olivat Robertin paikka toimitusjohtajana ja Excentricon-maski. El Excentrico voitti ottelun ja Robert luopui toimitusjohtajan asemasta. Myöhemmin uudeksi toimitusjohtajaksi valittiin aiemmin FCF:ssa painijana toiminut Kristian Kurki.


title: Fight Club Finland

text: Vuonna 2014 Ville "Tuho" Torvinen ryhtyi toimitusjohtajaksi Kristian Kurjen vammauduttua ottelussa Valentinea vastaan.FCF:lla on tällä hetkellä yksi mestaruustitteli, suomenmestaruus. (ulkomailla "Finnish Heavyweight Championship") on puolustettu Suomen lisäksi mm. Virossa ja Japanissa. Mestaruus tunnettiin ennen Fight Club Finlandia nimellä "PWF Championship", ja se otettiin ensimmäistä kertaa käyttöön 14. elokuuta 2004 käydyssä mestaruusturnauksessa.


title: Fight Club Finland

text: Mestaruutta on hallinnut kolme ulkomaalaista. Norjalainen Erik Isaksen voitti hallitsevan Suomen mestarin, Valentinen, 26. toukokuuta 2007 käydyssä tapahtumassa tullen täten virallisesti ensimmäiseksi ulkomaalaiseksi mestariksi. Ennen Isaksenia mestaruutta hallinneista mainittakoon, että ensimmäinen PWF-mestari "Backyard Bully" McMurphy oli ahvenanmaalainen ja samaa mestaruutta PWF:ssa hallinnut StarBuck tunnetaan kanadansuomalaisena. 29. toukokuuta 2010 japanilainen Yoshihiro Tajiri voitti mestaruustittelin SMASH Pro Wrestling -promootion tapahtumassa Shinjukussa, Japanissa käydyssä ottelussa niin ikään Valentinelta. Kolmanneksi ulkomaalaiseksi Suomen mestariksi kruunattiin itävaltalainen Michael Kovac, kun hän kukisti Tajirin Japanissa käydyssä SMASH 13 -tapahtumassa 29. tammikuuta 2011.


title: Fight Club Finland

text: Suomenmestaruuden lisäksi FCF:ssa on nähty muitakin titteleitä. Winter War 2007 -tapahtumassa järjestettiin Lordi Young Blood Raising -turnaus, jonka voittajalle suotiin mestaruuden ykköshaastajan paikka. StarBuck on paininut useita titteliotteluita muun muassa EuroStars -promootion Euroopanmestaruudesta sekä Japanin mestarina Wrestling New Classic ja SMASH Wrestling -titteleistä hallitsevana mestarina. Starbuck paini myös FCF:n historian ainoassa maailmanmestaruusottelussa Friday Night Rock Fightissa Chris Raaberia vastaan European Wrestling Association -promootion tittelistä. 5. helmikuuta 2011 Jatkosota tapahtumassa käytiin turnaus naisten pohjoismaiden mestaruudesta (Women's Nordic Championship), jossa finaaliin selvisivät ruotsalainen Jenny Sjödin ja suomalainen Aurora. Saksan Pro Wrestling Fighters -promootion mestaruusotteluita on käyty useaan otteeseen Heimo Ukonselän mestaruuskaudella, kuten myös Valentinen BWA-titteliotteuita.


title: Stronger Than Death

text: Stronger Than Death on heavy metal -yhtye Black Label Societyn toinen albumi vuodelta 2000.


title: Erik ihmisenpoika

text: Erik ihmisenpoika on Lars-Henrik Olsenin kirjoittama fantasiakirjasarja. Siitä on suomennettu vain ensimmäinen osa.


title: Erik ihmisenpoika

text: Erik on 13-vuotias poika jonka elämä muuttuu täysin, kun eräänä myrskyisenä iltana alkaa tapahtua kummia. Erikin luokse saapuu vuohien vetämässä reessä Thor, jumala joka käskee Erikiä lähtemään mukaansa Asgardiin, jumalten valtakuntaan. Perille päästyään Erik saa tietää, että hän on jumalten ainoa toivo pelastua, sillä jättiläiset ovat ryöstäneet nuoruudenjumalattaren Idunin. Se on saanut Asgardin rappion partaalle ja Ragnarökin, maailmanlopun taistelu lähenee. Vielä on kuitenkin toivoa pelastua, Erikin on lähdettävä etsimään Idunia jonka omenat tuovat jumalille heidän nuoruutensa takaisin. Matkakumppanikseen huikealle ja vaaralliselle matkalle Erik saa Thorin tyttären Trudin.


title: Erik ihmisenpoika

text: Kirjasta on suunnitteilla elokuva.


title: 1919 Eternal

text: 1919 Eternal on heavy metal -yhtyeen Black Label Societyn vuonna 2002 ilmestynyt kolmas studioalbumi.


title: 1919 Eternal

text: Wylde teki viisi albumin kappaleista alun perin Ozzy Osbournen "Down to Earth"-albumille. Osbourne hylkäsi kuitenkin kappaleet liian ”blacklabelmaisina”, joten Wylde piti ne omalla albumillaan. Kappaleet olivat "Bleed For Me", "Life/Birth/Blood/Doom", "Demise Of Sanity", ja alkuperäinen pianoversio "Bridge To Cross":sta sekä demokappale "I'll Find The Way". Kahta viimeistä kappaletta ei koskaan julkaistu.


title: 1919 Eternal

text: Japanin painoksessa julkaistiin bonuskappale "Llabdeeps", mikä on "Speedball" käännettynä väärin päin.


title: Suleiman II

text: Suleiman II (1642–1691) (osmaniturkiksi: سليمان ثانى "Süleymān-i ṣānī") oli Osmanien valtakunnan sulttaani vuosina 1687–1691. Hän oli edellisen sulttaanin Mehmed IV:n nuorempi veli, ja vietti lähes koko nuoruutensa kotiarestissa Topkapın palatsissa Istanbulissa.


title: Suleiman II

text:
Kun Mehmed IV oli syrjäytetty, valtuuskunta lähestyi Suleimania pyytääkseen tätä sulttaaniksi. Suleiman pelkäsi murhayritystä, mutta uskaltautui kruunattavaksi.
Samoin kuin edellisellä hallituskaudella, käytännön valta pysyi suurvisiirien käsissä. Suleimanin merkittävin hallintotoimi oli Köprülü Fazıl Mustafa Pashan nimittäminen suurvisiiriksi.


title: Callistus

text: Callistus, Callixtus, Calixtus tai Kallistos tarkoittaa seuraavia asioita:


title: Baldassare Castiglione

text:
Baldassare Castiglione (1478–1529) oli italialainen renessanssikirjailija, valtiomies ja kreivi. Hänen tunnetuin teoksensa on "Hovimies" (Il cortegiano, 1528). Se kertoo ajasta, jonka hän vietti Urbinon hovissa. Urbino oli sen ajan poliittinen ja kulttuurillinen keskus, jossa Castiglione ystävystyi mm. taidemaalari Rafaelin kanssa. Rafaelin Castiglionesta vuosina 1514–1515 maalaama muotokuva on yksi tämän tunnetuimmista töistä.
Vuonna 1521 Paavi Klemens VII lähetti Castiglionen Pyhän Istuimen lähettilääksi Madridiin. Castiglionen varsinainen tehtävä oli vakoilla kapinallismieliseksi epäiltyä keisari Kaarle V:tä. Tehtävä ei onnistunut, ja Castiglionea epäiltiin jopa Rooman ryöstön edesauttamisesta. Castiglionen laajat selityskirjeet saivat hänelle kuitenkin paavin anteeksiannon ja keisarin kunnianosoituksia.


title: Lumijoen kunnantalo

text: Lumijoen kunnantalo on Lumijoen kunnan omistama, alun perin suojeluskuntataloksi rakennettu, vuonna 1938 valmistunut puinen funktionalismia edustava kaksikerroksinen historiallisesti arvokas rakennus. Rakennus tunnetaan myös nimellä Lumilinna.


title: Lumijoen kunnantalo

text: Museoviraston suojelemassa rakennuksessa on suojeluskuntatoiminnan sekä talvi- ja jatkosotien aikana toiminut lottien ylläpitämä kahvila. Sotien jälkeen rakennuksessa on ollut Säästöpankin konttori sekä kahvila Lumilinna. Lumijoen kunnan omistukseen rakennus siirtyi vuonna 1947.


title: Hebronin verilöyly 1929

text: Vuoden 1929 mellakoissa arabinationalistit tappoivat 67 juutalaista Hebronissa. Arabit pakottivat juutalaisasukkaat lähtemään Hebronista ja takavarikoivat heidän maaomaisuutensa aina siihen asti, kun Israel Kuuden päivän sodassa 1967 miehitti alueen. Jotkut juutalaiset pelastuivat arabinaapureidensa piilotettua heidät taloihinsa, jotkut menivät kaupungin brittiläiselle poliisiasemalle. Kaikki hengissä selvinneet evakuoitiin Jerusalemiin. Joukkomurha oli takaisku niille juutalaisjohtajille, jotka halusivat myöntää arabeille kansalaisuuden ja tasa-arvoisen aseman tulevassa Israelin valtiossa. Se johti myös Haganah-organisaation vahvistamiseen ja uudelleenorganisointiin, josta myöhemmin kehitettiin Israelin puolustusvoimat.


title: Girugamesh

text: Girugamesh (ギルガメッシュ, "Girugamesshu") oli japanilainen metalliyhtye, joka perustettiin vuonna 2003. Yhtyeen sanoitukset ovat synkkiä, ja ne kertovat yleensä korruptiosta, valheista, petoksista ja kaikesta nykymaailman propagandasta. Yhtyeen nimi viittaa Gilgameš-eepokseen. Yhtyeen nimen versiota, jossa on kaksi pistettä a:n päällä ei juurikaan käytetä, sillä se on vain design jota käytetään levyjen kansissa ja oheistuotteissa.


title: Girugamesh

text: Sanoitukset on kirjoittanut vokalisti Satoshi, musiikki on uusimmilla levyillä merkitty koko yhtyeen säveltämäksi. Aiemmin pääosasta sävellyksistä vastasi rumpali Ryo.


title: Girugamesh

text: Yhtye ilmoitti lopettavansa heinäkuussa 2016.


title: Girugamesh

text: Yhtye soitti ensimmäisen konserttinsa Motoyawata ROUTE14:lla maaliskuun 24. päivänä vuonna 2004. Samoihin aikoihin yhtye julkaisi ensimmäisen demonsa. "[kosaki uta] ~kaijou kata enban~":sta julkaistiin 100 kappaletta.


title: Girugamesh

text: Bändi järjesti monia livekonsertteja. Elokuussa konserttien aikana se jakoi kahta ilmaista äänitettä, "jelatoa" sekä "→mikongyakua". Samassa kuussa se julkaisi vihdoin ensimmäisen maxi-singlensä, "[kaisen sengen] ~kikaku kata enban~":n. Kaksi kuukautta myöhemmin seurasi toinen painos, joka sisälsi yhden uuden laulun. Single saavutti 10. sijan Oricion indies -listassa.


title: Girugamesh

text: Vuoden 2004 lopulla yhtye julkaisi toisen maxi-singlensä, "[kuukyo no utsuwa] ~kyosaku kata enban~":n. Sen toinen painos ilmestyi kuukauden päästä, mutta päinvastoin kun ensimmäinen maxi-single, [kuukyo no utsuwa]:n toinen painos sisälsi yhden kappaleen vähemmän kuin tavallinen versio.


title: Girugamesh

text: Helmikuussa bändi lähti talvikiertueelle, jonka nimi oli "2005 fuyu no yukidoke tourou". Kiertueen viimeisessä konsertissa 28. helmikuuta HenzeL toimi lämmittelybändinä Meguro rock may canilla.


title: Girugamesh

text: Maaliskuussa ilmestyi ensimmäinen live-DVD. Girugamesh esiintyi KINDLING VOL. 1:ssä, jossa olivat mukana myös mm. Phantasmagoria ja Vidoll.


title: Girugamesh

text: 15. huhtikuuta Girugamesh järjesti konsertin, jossa lämmittelybändinä esiintyi Marusa. Konsertti nimeltään "Kaisen" järjestettiin Takadanobaba AREAlla, ja se julkaistiin tupla-CD:nä "Senyuu kyoutou utan" viisi päivää myöhemmin.


title: Girugamesh

text: Yhtye uurasti herkeämättä, ja jo seuraavan kuukauden aikana ilmestyi ensimmäinen minialbumi: "goku -shohan kata enban-". Toinen painos ilmestyi kuukautta myöhemmin.


title: Girugamesh

text: 29. toukokuuta yhtye oli lähtenyt jo seuraavalle kiertueelleen. Se oli historiallinen, koska 17. heinäkuuta kiertue päättyi ensimmäiseen konserttiin jossa ei ollut lämmittelybändiä. Tämä show Meguro rock may canilla oli loppuunmyyty.


title: Girugamesh

text: Vuoden loppupuoliskokin oli kiireinen. Syyskuussa ilmestyi uusi single, ja lokakuussa he kiersivät yhdessä Luvien kanssa. Kiertueeseen sisältyi 14 esiintymistä, ja se päättyi twoman-konserttiin.


title: Girugamesh

text: Vuosi 2006 alkoi lupaavasti ensimmäisellä oneman-kiertueella sekä uudella julkaisulla. Kesän 2006 alussa Girugamesh esiintyi Yhdysvalloissa, JRock Revolutionissa ja myöhemmin myös Saksassa, J-Shockissa. Syksyllä 2006 ilmestyi yhtyeen ensimmäinen kokopitkä albumi, "13's Reborn".


title: Girugamesh

text: 26. joulukuuta 2007 ilmeistyi Girugameshin toinen kokopitkä albumi. Bändin nimeä kantavalla julkaisulla oli 13 kappaletta ja tyyli oli raskaampi kuin edellisellä levyllä. Girugamesh-albumin euroversio, jossa oli kolme bonuskappaletta (aiemmin "Reason of Crying" -minialbumilla ilmestyneet "Real My Place", "Crime -tsumi-", sekä "Freesia") ilmestyi 25. tammikuuta.


title: Girugamesh

text: 2. helmikuuta 2008 bändi esiintyi Suomessa Tavastia-klubilla. Keikka kuului "Stupid TOUR Euro '08" -Euroopankiertueeseen. Konsertti oli samalla yhtyeen ensimmäinen Suomen-esiintyminen. Vuoden 2008 heinäkuussa avattiin yhtyeen virallisten kotisivujen englanninkielinen versio.


title: Girugamesh

text: 5. marraskuuta 2008 ilmestyi bändin kolmas kokopitkä albumi, "MUSIC". Albumi julkaistiin Euroopassa kaksi päivää myöhemmin, kolmella aiemmin Reason of Crying -minialbumilla julkaistulla bonuskappaleella ("smash!!", "Melody" ja "Omaeni sasageru minikui koe") varustettuna. MUSIC eroaa huomattavasti Girugameshin aiemmasta tuotannosta, selvimpänä muutoksena on kappaleissa paljon käytetyt elektroniset taustat ja "disc scratching". MUSIC onkin hyvin Nu metal-vaikutteinen. Huolimatta musiikkityylin muutoksista, MUSIC on saanut pääosassa faneja aikaan positiivisen reaktion. Girugameshin vuoden 2008 lopusta vuoden 2009 keväälle kestävä japaninkiertue "Crazy TOUR" tuli käsittämään yli 50 konserttia.Crazy Crazy Crazy (3. heinäkuuta 2009)


title: Girugamesh

text: Gaisen-Kouen 'Chiba' (22. helmikuuta 2012)


title: Gianni Bugno

text: Gianni Bugno (s. 14. helmikuuta 1964 Brugg, Sveitsi) on italialainen entinen maantiepyöräilijä.


title: Gianni Bugno

text: Bugno oli monipuolinen ajaja, joka menestyi erityylisissä kilpailuissa. Hänen suurvoittoihinsa kuuluvat Italian ympäriajo ja Milano–San Remo vuonna 1990, Clásica de San Sebastián 1991 ja Flanderin ympäriajo 1994.


title: Gianni Bugno

text: Bugnon huippusaavutuksiin kuuluu myös tuplavoitto maantieajon MM-kilpailuissa. Vuonna 1991 hän voitti mestaruuden ennen Alankomaiden Steven Rooksia ja Espanjan Miguel Indurainia, seuraavana vuonna muut mitalistit olivat Ranskan Laurent Jalabert ja Venäjän Dmitri Konyšev.


title: Gianni Bugno

text: Italian ympäriajo vuonna 1990 oli Bugnon täydellistä hallintaa – hän johti kilpailua alusta loppuun. Vuonna 1991 hän sijoittui Ranskan ympäriajossa toiseksi Miguel Indurainin jälkeen ja seuraavana vuonna kolmanneksi Indurainin ja Claudio Chiappuccin takana.


title: Hangover Music Vol. VI

text: Hangover Music Vol. VI on heavy metal -yhtye Black Label Societyn viides studioalbumi.


title: Hangover Music Vol. VI

text: Kaikki kappaleet kirjoittanut Zakk Wylde.


title: Jason Muzzatti

text: Jason Mark Muzzatti (s. 3. helmikuuta 1970 Toronto, Ontario, Kanada) on kanadalais-italialainen entinen jääkiekkomaalivahti, joka pelasi NHL:ssa vuosina 1993–1998 62 ottelua Calgary Flamesin, Hartford Whalersin, New York Rangersin ja San Jose Sharksin organisaatioissa. Lisäksi hän on pelannut muun muassa Saksassa, Italiassa ja yhden kauden (1999–2000) Suomessakin edustaen Tapparaa.


title: Jason Muzzatti

text:
Ennen NHL-uraansa Muzzatti pelasi yliopistosarjaa Michigan State Universityssa neljän kauden ajan. Calgary Flames varasi hänet ensimmäisellä varauskierroksella. Yliopistouran jälkeen Muzzatti siirtyi IHL:aan Salt Lake Cityn joukkueeseen. Kauden 1992-1993 aikana hän pelasi 16 harjoitusottelua Kanadan maajoukkueessa,
13 IHL-ottelua Salt Lake Cityssa ja 12 IHL-ottelua Indianapolisin joukkueessa. Kaudeksi 1993-1994 Muzzatti siirtyi Calgary Flamesin organisaatioon jossa pääsi sillä kaudella pelaamaan 27 minuuttia NHL-joukkueen maalilla. Pääosa kaudesta kului kuitenkin farmijoukkue Saint John Flamesin riveissä. Seuraavalla kaudella Muzzatti pääsi niinikään jäälle yhdessä NHL-ottelussa mutta peliminuutteja kertyi vain kahdeksan. Calgary ei nähnyt käyttöä hänelle joten Hartford Whalers poimi hänet siirtolistalta ilmaiseksi lokakuussa 1995..


title: Jason Muzzatti

text: Kaudella 1995-1996 Muzzatti pelasi Whalersin 2.maalivahtina Sean Burken takana 22 ottelua. Seuraavalla kaudella Muzzatti pelasi niinikään Whalersin 2.maalivahtina ja sai vastuuta 31 ottelun verran. Kesällä 1997 Hartford Whalersin organisaatio siirtyi Carolinaan mutta Muzzatti treidattiin New York Rangersin organisaatioon vaihdossa Rangersin 4. kierroksen varausvuoroon .


title: Jason Muzzatti

text: Kaudella 1997-1998 Muzzatti pääsi pelaamaan Rangersin maalilla kuudessa ottelussa ennen kuin hänet myytiin Kaliforniaan San Jose Sharksin organisaatioon maaliskuussa 1998. Vaihdossa New Yorkiin tuli Richard Brennan. Sharksin maalilla Muzzatti pelasi vain yhdessä ottelussa - 30.maaliskuuta 1998 vierasottelussa St. Louis Bluesia vastaan. Kauden jälkeen Muzzatti solmi sopimuksen Saksaan Berliinin Jääkarhuihin.


title: Jason Muzzatti

text: Yhden Saksassa pelatun kauden jälkeen Muzzatti tuli pelaamaan Suomeen Tapparan joukkueeseen. Yhden SM-liigassa pelatun kauden jälkeen Muzzatti palasi takaisin Saksaan Augsburger Panthersin joukkueeseen.


title: Jason Muzzatti

text: Kaudesta 2001-2002 lähtien Muzzatti pelasi viisi kautta Italiassa Elite.A liigassa. Ensimmäiset kolme kautta hän edusti Milanoa ja tämän jälkeen kaksi kautta HC Bolzanoa. Tänä aikana Muzzatti sai myös Italian kansalaisuuden ja pääsi edustamaan Italiaa 2006 Torinon olympiaturnauksessa sekä myöhemmin keväällä MM-turnauksessa.


title: Jason Muzzatti

text: Viiden Italiassa vietetyn kauden jälkeen Muzzatti palasi takaisin Pohjois-Amerikkaan ja pelasi vielä yhden kauden UHL-joukkue Flint Generalsin maalivahtina ja lopetti sitten uransa.


title: Jason Muzzatti

text: Peliuransa jälkeen Muzzatti toimi kolme kautta Flint Generalsin valmennustehtävissä, kaudella 2007-2008 ensin maalivahtivalmentajana, seuraavalla kaudella apuvalmentajana ja seuraavalla kaudella päävalmentajana.. Flint Generalsin hävittyä IHL:n finaalisarjan keväällä 2010, Muzzatti vetäytyi muutamaksi vuodeksi jääkiekon parista. Kaudelle 2015-2016 hänet kuitenkin saatiin houkuteltua Michigan State Spartansin maalivahtivalmentajaksi, jossa tehtävässä hän on toiminut viimeiset kolme kautta.


title: Bertin päiväkirjat

text: Bertin päiväkirjat on Anders Jacobssonin ja Sören Olssonin kirjoittama suuren suosion saanut kirjasarja.


title: Bertin päiväkirjat

text: Kirjasarjassa fiktiivisessä Öreskogan kaupungissa asuva teini-ikäinen Bert Ljung, perheensä ainoa lapsi, jonka suurin kiinnostuksen kohde on tytöt, joista hän aina haaveilee. Hän on sarjan alussa 11-vuotias ja lopussa 16. Bertin lisäksi yleisiä hahmoja ovat tämän ystävät sekoileva Åke Nordin ja Erik ”Pikku-Erik” Linstett, joka puolestaan on kuvattu avuttomaksi ja jokseenkin lapselliseksi pojaksi, jolle Bert ja Åke tapaavat tehdä kiusaa. Yksi Bertin tyttöystävistä on Nadja Nilsson, joka käy eri koulua kuin Bert. Bertillä on myös huonosti menestynyt bändi, jonka nimi oli alussa "Pöpöjä päässä", sittemmin "Heman Hunters" ja sitten "PS". Bertillä on kilpikonna nimeltä Ove. Sarjan alkuaikoina Bert vihasi nimeään ja kutsui itseään Treb Walkeriksi. Treb on Bert väärinpäin ja Walker tulee Bertin ihannoimasta lännenmiehestä.


title: Bertin päiväkirjat

text: Kirjojen pohjalta on tehty sekä televisiosarja "Bert" (1994) että kokoillan elokuva "Bert – viimeinen viaton" (1995).


title: Kevättähtimö

text: Kevättähtimö ("Stellaria holostea") on monivuotinen, valkokukkainen tähtimöiden sukuun kuuluva kohokkikasvi.


title: Kevättähtimö

text: Pysty- tai kohenevavartinen kevättähtimö voi kasvaa 20–30 cm pitkäksi. Varsi on hoikka, hauras, teräväsärmäinen ja kalju. Vastakkain olevat lehdet ovat ruodittomia, 3–8 cm pitkiä, siirottavia ja jäykkiä. Muodoltaan ne ovat kapeanpuikeita, pitkäsuippuisia, teräväkärkisiä ja karheita. Kukinto on kaksihaarainen viuhko, joka joskus on muuntunut yksikukkaiseksi. Kukinnon kaikki tukilehdet ovat kalvolaidattomia. Valkoisissa kukissa on viisi verho- ja terälehteä. Terälehdet ovat osittain kaksijakoisia, 12–15 mm pitkiä ja 1,5–2 kertaa verholehtien pituisia. Kukan emiö on kolmelehtinen. Suomessa kevättähtimö kukkii touko-kesäkuussa. Hedelmä on kuusiliuskaisesti aukeava kota. Laji talvehtii rönsymäisten, juurehtivien versojensa varassa.


title: Kevättähtimö

text: Kevättähtimön erottaa muista sukunsa lajeista, esimerkiksi lehtotähtimöstä ("S. nemorum") suurten kukkien ja pitkulaisten lehtien avulla. Heinätähtimöstä ("S. graminea") sen erottaa ainakin lyhytpontisempien heteiden avulla.


title: Kevättähtimö

text: Kevättähtimöä tavataan Euroopassa Pyreneiden niemimaan pohjoisosista Länsi-Venäjälle. Etelässä sitä kasvaa aina Etelä-Italiaan ja Keski-Kreikkaan saakka, pohjoisessa levinneisyysalue ulottuu Fennoskandian keskiosiin ja Venäjän pohjoisosiin. Kaukasuksella lajilla on oma erillinen esiintymisalueensa. Euroopan ulkopuolella lajia tavataan Länsi-Siperian eteläosissa, Turkissa, Iranissa, Tunisiassa ja Marokossa. Tulokaslajina kevättähtimöä on tavattu myös Pohjois-Amerikan itärannikolla ja Uudessa-Seelannissa.


title: Kevättähtimö

text: Suomessa kevättähtimö on alkuperäislaji etelärannikon tammivyöhykeellä, jossa se on jokseenkin yleinen. Jo Hämeessä se on harvinainen lehtolaji. Satunnaisena tulokaskasvina kevättähtimöä tavataan aina Pohjois-Pohjanmaan eteläosien korkeudelle. Lajin vahvin esiintymisalue Suomessa painottuu Uudellemaalle.


title: Kevättähtimö

text: Kevättähtimö kasvaa lehdoissa, lehtomaisissa metsissä, metsänreunoissa ja -aukoissa, lehtoniityillä ja puistojen nurmikoilla. Sopivilla kasvupaikoilla kevättähtimö voi muodostaa suuria, kukinta-aikaan hyvin näyttäviä kasvustoja. Lajin on havaittu viihtyvän erityisen hyvin muurahaispesien ympärillä, mutta syytä tähän ei tiedetä.


title: Kevättähtimö

text: Kevättähtimöä kasvatetaan jonkin verran myös koristekasvina, usein luonnosta siirrettynä.


title: Katane

text: Katane (, , ) oli antiikin aikainen kaupunki ja kaupunkivaltio ("polis") Sikeliassa eli Sisilian saarella nykyisen Italian alueella. Se on kehittynyt nykyiseksi Catanian kaupungiksi ja sijaitsi sen paikalla.


title: Katane

text: Katane oli alun perin kreikkalainen siirtokunta. Myöhemmin se kehittyi tavalliseksi roomalaiskaupungiksi. Kaupungista säilyneet muinaisjäänteet ovat pääosin peräisin roomalaiselta kaudelta.


title: Katane

text: Katane sijaitsi Sisilian itärannikolla Aitna-tulivuoren (nyk. Etna) juurella. Rannikolla sen pohjoispuolella sijaitsi alun perin Naksos ja myöhemmin Tauromenion, ja eteläpuolella Megara Hyblaia sekä Syrakusa, johon etäisyys oli suunnilleen saman verran kuin Tauromenioniin toisessa suunnassa. Hieman sisämaassa kaupungista etelään sijaitsi Leontinoi. Lännessä saaren sisemmissä osissa sijaitsivat sikulien asutukset Kentoripa, Hybla Geleatis, Inessa ja Piakos.


title: Katane

text: Katanen kaupunkivaltion hallussa ollut alue tunnettiin nimellä "Katanaia" (). Sen kooksi on arvioitu noin 400 neliökilometriä. Etnan läheisyys tuotti kaupungille sekä hyötyä että onnettomuuksia. Maaperä kaupunkivaltion alueella oli hedelmällistä ja sopi erityisesti viininviljelyyn, mutta toisaalta tulivuorenpurkaukset hävittivät seutua ja myös itse kaupunkia usein. Katanen lounaispuolinen laaja ja hedelmällinen tasanko, joka nykyisin tunnetaan nimellä Catanian tasanko (Piano di Catania), vaikuttaa kuuluneen antiikin aikana pääosin Leontinoin ja Kentoripan kaupunkivaltioille, mutta ainakin osa siitä Katanen ja Symaithos-joen (nyk. Simeto) välillä kuului Katanelle. Katanen alueen läpi virtasi pieni Amenanos- eli Amenas-joki.


title: Katane

text: Katanen perustivat Sisilian Naksoksen kaupungista tulleet khalkislaiset siirtokuntalaiset, joiden johtajaksi mainitaan Euarkhos. Thukydideen mukaan kaupunki perustettiin pian Leontinoin perustamisen jälkeen, minkä hän puolestaan ajoitti viisi vuotta Syrakusan perustamisesta eli noin vuoteen 730 eaa. Tällöin Katane olisi perustettu noin vuonna 730/729 eaa. Kaupungin kansalaisesta käytettiin etnonyymiä "Katanaios" (), myöhemmin latinaksi "Catanensis" tai "Catinensis".


title: Katane

text: Kaupungin varhaishistorista tiedetään antiikin lähteistä vain vähän. Kharondaan kerrotaan säätäneen kaupungille lait 500-luvulla eaa., mutta tämän ajankohtaa ei tiedetä. Aristoteleen mukaan Kharondaan lait otettiin käyttöön myös muissa khalkislaisissa kaupungeissa paitsi Sisiliassa myös Suur-Kreikassa Manner-Italian puolella. Tästä voidaan päätellä, että Katanella oli näihin sukulaiskaupunkeihin läheiset suhteet.


title: Katane

text:
Katane vaikuttaa säilyttäneen itsenäisyytensä Syrakusan tyranni Hieronin aikaan saakka. Tämä valtasi kaupungin vuonna 476/475 eaa., karkotti kaikki sen alkuperäiset asukkaat ja asutti nämä Leontinoihin. Kataneen hän asutti uusia siirtokuntalaisia Syrakusasta ja Peloponnesokselta. Näiden määräksi mainitaan jopa . Samalla Hieron nimesi kaupungin uudelleen "Aitnaksi" (tutkimuksessa "Aitna I") ja julisti itsensä kaupungin perustajaksi ("oikistēs"). Myös Pindaros ylistää Hieronia sellaisena, ja tyrannin kuoleman jälkeen kaupunkilaiset kunnioittivat häntä heeroksena.
Tämä tila ei kuitenkaan kestänyt kauaa, sillä vuonna 461 eaa. eli joitakin vuosia Hieronin kuoleman ja Thrasybuloksen karkottamisen jälkeen syrakusalaiset liittoutuivat yhteen sikulien kuninkaan Duketioksen kanssa ja karkottivat Katanen uudet asukkaat. Nämä joutuivat siirtymään Inessan linnoitukselle, joka sai nyt nimen Aitna (tutkimuksessa "Aitna II"), kun taas Kataneen palasivat sen vanhat khalkistaustaiset asukkaat.


title: Katane

text: Seuranneella kaudella Katane vaikuttaa kukoistaneen Sisilian muiden kaupunkien tavoin. Kaupunki löi omaa hopea- ja pronssirahaa 400-luvulta eaa. lähtien. Muutoin sen vaiheista ei kuitenkaan tiedetä mitään ennen Ateenan Sisilian sotaretken alkua vuonna 415 eaa. Tuolloin katanelaiset kieltäytyivät ensin ottamasta ateenalaisia vastaan kaupunkiinsa, mutta joutuivat lopulta taipumaan liittoon näiden kanssa. Tämän jälkeen Katane toimi ateenalaisten päätukikohtana Syrakusaa vastaan sotaretken ensimmäisen vuoden ajan. Katanen kohtalosta epäonnistuneen sotaretken jälkeen ei ole tietoa.


title: Katane

text: Katane mainitaan seuraavan kerran vuonna 403 eaa., jolloin se joutui Syrakusan tyranniksi nousseen Dionysioksen valtaan. Hän myi kaupungin asukkaat orjiksi ja antoi ryöstää kaupungin. Tämän jälkeen hän asutti sinne kampanialaisia palkkasotureita. Nämä siirtyivät kuitenkin karthagolaisten sotajoukon lähestyessä vuonna 396 eaa. Aitnaan. Katanen edustalla käytiin suuri meritaistelu, jossa karthagolaiset voittivat Dionysioksen veljen Leptineen. Sen seurauksena kaupunki jäi karthagolaisten valtaan. Tämän jälkeen kaupungin kohtaloista tiedetään jälleen vain vähän. Ei myöskään ole tietoa, keitä kaupungissa asui, mutta sen tiedetään varmuudella säilyneen olemassa. Dionin murhauttanut Kallippos piti Katanea hallussaan jonkin aikaa sen jälkeen kun hänet oli karkotettu Syrakusasta.


title: Katane

text: Timoleonin Sisilian sotaretken aikaan vuonna 344 eaa. Katane oli Mamerkos-nimisen tyrannin hallussa. Tämä oli aluksi liitossa Timoleonin kanssa, mutta siirtyi myöhemmin karthagolaisten puolelle. Timoleon valtasi kaupungin ja karkotti tyrannin. Katane sai nyt vapautensa ja itsenäisyytensä takaisin.


title: Katane

text: Agathokleen sodassa Karthagoa vastaan kaupunki oli välillä tämän ja välillä karthagolaisten puolella. Epeiroksen kuninkaan Pyrrhoksen Sisilian sotaretken aikaan Katane otti tämän vastaan ensimmäisenä ja suurin kunnianosoituksin.


title: Katane

text:
Ensimmäisessä puunilaissodassa Katane oli ensimmäinen, joka antautui roomalaisille heti näiden ensimmäisten sotavoittojen jälkeen vuonna 263 eaa. Plinius sanoo kuitenkin ilmeisen virheellisesti, että Valerius Messala olisi vallannut kaupungin. Sodan jälkeen Katane säilytti hyvät suhteet roomalaisiin.
Katane kukoisti roomalaisella kaudella, vaikka sillä ei ollutkaan 100-luvulla eaa. liittolaiskaupungin asemaa ("foederata civitas") Tauromenionin ja Messenen tavoin, vaan se oli asemaltaan "civitas decumana". Cicero mainitsee Katanen usein vauraana ja kukoistavana kaupunkina, ja se toimi tärkeänä viljan vientisatamana saaren toimiessa Rooman vilja-aittana.